3 Sebab Mengapa Anda PERLU Mula Hantar Anak Belajar Berenang, Banyak Kebaikannya Pada Mereka!

Berenang adalah salah satu aktiviti kegemaran ramai kanak-kanak. Kanak-kanak gemar berendam di dalam air yang sejuk dan bermain dalam kolam renang seharian. Akan tetapi, berenang bukan hanya untuk suka-suka. Dengan latihan yang betul, anak anda akan mendapat pelbagai manfaat termasuk dari segi kesihatan dan kecergasan sehinggalah kesejahteraan mental dan kelangsungan hidup.

1. Keselamatan

Penyebab utama untuk menghantar anak anda belajar berenang adalah untuk keselamatan mereka. Kejadian lemas ialah salah satu punca utama kematian kanak-kanak, terutamanya anak kecil yang berumur 1 hingga 4 tahun. Dengan belajar berenang, anak anda boleh belajar skil menyelamatkan diri penting semasa berada di dalam air ataupun apabila terjatuh ke dalam air. Jadi, amat penting untuk anda mendaftar anak ke kelas renang atau mengajar mereka berenang sejak awal lagi.

2. Hiburan

Kedua, kebanyakan kanak-kanak berkeras supaya anda mengikut mereka berseronok di dalam kolam renang. Jadi, amat penting untuk menyiapkan anak anda supaya selamat semasa percutian anda baik di dalam kolam renang, laut ataupun tasik.

Daripada menghalang anak mendekati sebarang tempat yang dekat dengan air (dan pada masa yang sama anda mungkin telah menyekat kehidupan sosial mereka), anda boleh menjadi ibu bapa yang proaktif dan biarkan anak anda belajar berenang dahulu.

Apabila anak anda telah mempelajari skil renang yang diperlukan, anda boleh berhenti daripada berasa bimbang jika membiarkan mereka bermain dengan rakan mereka di dalam air.

3. Kesihatan

Akhir sekali, berenang adalah sukan yang sesuai untuk semua peringkat umur. Jika anda ajar anak anda bagaimana untuk berenang semasa umurnya masih muda, dia tentu akan ingat kemahiran tersebut dan boleh terus mempraktikannya.

Senaman di dalam air juga amat baik untuk golongan tua memandangkan ia boleh membantu mengurangkan ketidakupayaan dan menggalakkan fungsi fizikal dan mental. Disebabkan berenang hampir tidak mendatangkan risiko, ia dikira sebagai sukan yang selamat untuk warga tua.

Jadi, daripada mengambil risiko terjatuh disebabkan berlari ataupun berbasikal, lebih baik jika anak anda berlatih berenang.

Setiap kanak-kanak perlu belajar untuk berenang seawal mungkin untuk mengembangkan kesihatan mental dan fizikal mereka. Oleh sebab berenang mempunyai banyak peringkat, anak anda boleh berlatih berenang sehingga dewasa dan mendapat manfaat daripadanya.

Dengan mengajar anak berenang semasa mereka masih muda, anda boleh memberikan mereka peluang untuk mengembangkan banyak skil dalam hidup mereka.


Tip Penjagaan Kulit

Tiada siapa yang sempurna, tetapi kita boleh tampil sempurna dengan sebaiknya. Mempunyai penjagaan kulit yang baik tidak bermakna memerlukan anda untuk menghabiskan duit yang banyak ke atas produk berjenama. Anda hanya memerlukan rutin penjagaan kulit biasa. Artikel ini akan membantu anda untuk mengetahui tip penjagaan kulit asas untuk mempunyai kulit yang lebih baik.

Tip penjagaan kulit

 Lindungi diri daripada matahari

Dahulu, rutin penjagaan kulit harian hanya mempunyai 4 langkah. Namun kini, terdapat penambahan baru iaitu pelindung matahari. Cara paling penting untuk menjaga kulit agar sentiasa sihat adalah dengan melindunginya daripada matahari. Pendedahan kepada cahaya matahari boleh menyebabkan kedutan, tompok penuaan, dan masalah kulit lain – termasuk juga peningkatan risiko kanser kulit.

Untuk melindungi diri daripada penyakit kulit berpunca daripada matahari, anda perlu:

Memakaikan pelindung matahari. Gunakan pelindung matahari dengan sekurang-kurangan perlindungan SPF 15. Sapukan kepada bahagian yang terdedah kepada matahari, dan sapukan setiap dua jam atau lebih jika anda berenang atau berpeluh.

Hindari daripada terdedah kepada cahaya matahari antara pukul 10 pagi dan 4 petang, waktu matahari berada tegak di atas kepala.

Pakai pakaian bersesuaian. Pakaian yang dapat melindungi daripada sinaran seperti baju lengan panjang, seluar panjang, dan topi yang bersesuaian. Terdapat pakaian pelindung matahari yang boleh menyerap sinaran UV dengan baik berbanding pakaian biasa.

 Jangan merokok

Merokok mendatangkan mudarat pada setiap bahagian badan dan kulit akan menjadi mangsa yang pertama. Merokok membuatkan kulit kelihatan lebih tua dan berkedut. Tabiat ini juga menyempitkan saluran darah pada lapisan luar kulit, mengurangkan aliran darah, menghadkan oksigen dan nutrien pada kulit.

Merokok juga merosakkan kolagen dan elastin – bahan kimia yang mengekalkan kekuatan dan keanjalan kulit. Kehilangan bahan kimia ini membuat kulit anda kendur dan menghalang pengeluaran sel kulit baru.

Jika anda merokok, cara terbaik melindungi kulit adalah dengan berhenti merokok. Tanyakan kepada doktor untuk sebarang rawatan atau tip yang dapat membantu anda berhenti merokok.

 Rawat kulit dengan lembut

Kulit adalah bahagian yang sangat halus dan memerlukan kelembutan. Membersih dan mencukur setiap hari boleh menyebabkan kulit menjadi kasar. Untuk melembutkan kulit, hadkan waktu mandi dan hindari mengambil mandi air panas. Air panas membuka liang pori dan mandi dalam tempoh yang lama menyingkirkan minyak penting daripada kulit, membuatkan kulit mengalami dehidrasi dan kering dengan mudah.

Hindari penggunaan sabun dan detergen yang kuat yang boleh merengsakan kulit. Sebaliknya, pilih sabun yang ringan dan lembut, dan tanpa pewangi untuk kulit sensitif.

Bercukur dengan kerap boleh merosakkan kulit. Untuk melindungi dan melicinkan kulit, anda perlu memakai krim selepas bercukur, losyen atau gel pada kulit sebelum bercukur. Untuk cukuran pendek, gunakan pisau cukur yang bersih dan tajam. Bercukur mengikut arah rambut tumbuh dan bukan melawannya.

Selepas membasuh atau bercukur, jangan menggosok kulit anda dengan tuala. Sebaliknya menekap secara perlahan untuk mengeringkan kulit bagi mengekalkan kelembapan kulit. Untuk kulit kering, anda boleh menyapu lapisan pelembap atau losyen selepas mandi.

 Makan makanan seimbang

Pengambilan makanan yang seimbang adalah kunci untuk badan yang sihat. Untuk memastikan kulit anda kelihatan sihat, makanlah lebih banyak buah-buahan, sayuran, bijirin dan protein tanpa lemak. Makanan yang kaya dengan vitamin dan rendah lemak atau karbohidrat mungkin dapat mengalakkan kulit untuk tampak lebih muda.

 Atasi tekanan

Tekanan boleh menjejaskan anda secara fizikal. Kulit anda di bawah tekanan lebih cenderung untuk mempunyai jerawat dan masalah kulit yang lain. Buatlah rancangan untuk bersantai, jangan membawa pulang tugasan kerja ke rumah, uruskan senarai tugasan dengan baik dan ambil masa untuk lakukan apa yang anda gemari.

Sudah tentu, anda mencuba ubatan yang boleh menjadikan kulit anda lebih baik. Walau bagaimanapun, kesan ubatan akan terhenti apabila anda tidak lagi mengambil ubatan. Tip ini adalah untuk strategi jangka panjang yang merangkumi cara paling asas untuk menjamin kulit yang sihat.

Hello Health Group
 tidak memberikan nasihat, diagnosis atau rawatan perubatan.

Anda mungkin berminat untuk membaca artikel:

Bagaimanakah Anda Melindungi Kulit Daripada Bahaya Sinaran UV?

Apakah Punca Kulit Kering?

Cara Merawat Kulit Rosak Akibat Cahaya Matahari


Diberi Antibiotik Semasa Demam, Adakah Ia Perlu Dihabiskan & Berapa Lama Kena Ambil?

Apabila anda kurang sihat, seperti demam, sakit kepala, selsema, pastinya anda akan berjumpa dengan doktor untuk mendapatkan rawatan dan juga ubatan. Ubatan yang dibekalkan pula, ada masanya sejenis, malahan ia mungkin lebih dari itu. Anda juga pastikan akan diberikan antibiotik bersama pesanan,“Pastikan antibiotik habis dimakan”. Namun, pernahkan terlintas di fikiran anda, mengapa ia perlu dihabiskan? Dan perlukah antibiotik dihabiskan? Ikuti artikel ini untuk kupasan lebih lanjut.

Apa itu antibiotik?

Antibiotik adalah ubatan yang digunakan untuk melawan jangkitan yang berpunca dari bakteria. Ia juga dikenali sebagai antibakteria. Ia merawat jangkitan dengan membunuh atau mengurangkan pertumbuhan bakteria.

Antibiotik moden yang pertama digunakan adalah pada tahun 1936. Sebelum wujudnya antibiotik, 30% daripada jumlah kematian adalah disebabkan jangkitan bakteria. Sehingga ke hari ini, antibiotik masih dianggap sebagai ubat yang ‘berkuasa’, penyelamat kepada individu yang menghadapi jangkitan berbahaya, malahan ia turut berfungsi untuk mencegah risiko perkembangan jangkitan yang tidak kronik kepada kronik.

Antibiotik melawan jangkitan bakteria sama ada dengan membunuh bakteria atau melambatkan dan memberhentikan perkembangan bakteria. Beberapa kaedah yang digunakan antibiotik adalah seperti: menyerang dinding sekitar bakteria, mengganggu pembiakan bakteria dan menghalang penghasilan protein dalam bakteria.

Terdapat pelbagai jenis kelas antibiotik. Beberapa jenis antibiotik berfungsi dengan baik untuk beberapa jenis jangkitan tertentu. Beberapa jenis antibiotik adalah seperti:

Tablet

Kapsul

Cecair

Krim

Campuran ubat cecair (oitment)

Kebanyakan antibiotik hanya boleh diperolehi dengan preskripsi dari doktor. Dan terdapat beberapa krim dan campuran ubat cecair boleh didapati di farmasi.

Berapa lama sebelum kesan antibiotik boleh dilihat?

Antibiotik akan berfungsi sebagai sahaja anda mengambilnya. Walau bagaimanapun, anda mungkin akan merasa tidak sihat untuk 2-3 hari. Tempoh anda untuk sembuh selepas pengambilan antibiotik adalah berbeza, ia turut bergantung kepada jenis jangkitan yang anda hadapi.

Kebiasaannya antibiotik harus diambil antara 7 hingga 14 hari. Dalam sesetengah kes, tempoh pengambilannya adalah lebih pendek.

Perlukah antibiotik dimakan sehingga habis?

Ada yang mengatakan walaupun anda mungkin merasa lebih baik selepas beberapa hari rawatan, adalah sebaiknya anda menghabiskan keseluruhan ubatan antibiotik yang diberi untuk merawat jangkitan anda secara menyeluruh. Malahan ia adalah mesej yang sering disampaikan oleh doktor, FDA (Food and Drug Administration) dan Pertubuhan Kesihatan Dunia (WHO)

Namun, memetik laporan yang dikeluarkan oleh The British Medical Journal, mengatakan bahawa memberhentikan pengambilan antibiotik awal akan menyebabkan wujudnya
rintangan antibiotik
 – satu keadaan di mana bakteria dapat melindungi dirinya daripada antibiotik dan menyebabkan ia tidak lagi sensitif kepada antibiotik. Ini akan mengakibatkan antibiotik tidak lagi dapat menjalankan peranannya untuk  membunuh bakteria atau menghalangnya dari membiak, adalah tidak dapat disokong oleh sebarang bukti atau kajian, manakala mengambil antibiotik sehingga habis atau untuk tempoh yang lebih lama dari yang diperlukan akan meningkatkan risiko rintangan. Dan mencadangkan agar pesakit berhenti mengambil antibiotik apabila merasakan sudah sembuh dan baik.

Betulkah situasi ini? Bolehkah pesakit menghentikan antibiotik ketika mereka ‘merasa lebih baik’?

Walaupun mungkin benar tiada bukti yang mengatakan berhenti pengambilan ubat lebih awal akan menyebabkan rintangan antibiotik, situasinya juga sama pada isu ‘berhenti makan antibiotik apabila merasa baik’, kerana ia juga masih tidak terdapat bukti untuk menyokong fakta ini.

Sebagai contoh, apakah yang dimaksudkan dengan ‘merasa lebih baik’? Untuk sesetengah individu yang ia mungkin apabila sembuh dari demam. Bagi individu lain, ia mungkin apabila simptom jangkitan hilang dan kesihatan kembali seperti biasa. Bagi sesetengah kes lain pula pengurangan tanda-tanda jangkitan jangka panjang untuk berhenti pengambilan antibiotik.

Dan ia semakin sukar untuk menentukan tahap ‘merasa lebih baik’ pada kanak-kanak yang mungkin masih tidak tahu untuk menyatakan atau memperjelaskan keadaan diri mereka yang lebih baik.

Perlukah antibiotik dihabiskan? Langkah terbaik adalah untuk berbincang dengan doktor, berdasarkan simptom, tahap kesakitan dan petunjuk klinikal lain, yang akan menentukan sama ada anda boleh berhenti mengambil antibiotik atau wajar menghabiskannya seperti yang disarankan.

Jadi, apabila ia berkaitan dengan antibiotik, seandainya doktor memberikan preskripsi ubat untuk selama 10 hari, itu mungkin kerana ia adalah dos yang disyorkan untuk beberapa jangkitan bakteria yang biasa berlaku.


Nak Kulit Tubuh Bawah Cantik? Cuba 5 Cara Hilangkan Selulit Di Punggung!

Selulit adalah masalah kulit yang mungkin biasa terjadi
 di mana-mana bahagian tubuh badan termasuk pada dubur. Persoalannya, bagaimana cara hilangkan selulit di punggung?

Jika pada masa dahulu, masalah kulit yang biasa berlaku pada kawasan tubuh badan dan penuh dengan gumpalan lemak ini memang sangat sukar untuk dicegah atau dirawat.

Namun dengan berkat kemajuan teknologi perubatan dan pembedahan pada masa kini, kondisi kulit yang membimbangkan dan menjejaskan penampilan ini mampu diatasi.

Tentang kondisi selulit yang anda perlu tahu!

Untuk pengetahuan anda semua,
 selulit adalah kondisi kulit yang berpermukaan tidak rata
, bergaris, bergelombang serta biasa wujud pada kawasan kulit penuh dengan lemak.

Antara kawasan kulit yang biasa terjadinya masalah ini adalah pada punggung, paha, perut, pinggang, lengan dan lain-lain bahagian kulit dengan gumpal lemak yang berlebihan.

Tidak kurang ramai yang keliru di antara kondisi selulit dengan tanda regangan sehingga membuat mereka mencari kata kunci cara hilangkan
stretch mark
 di punggung di carian Google.

Walaupun hampir sama,
kedua-dua kondisi kulit ini sama sekali berbeza
 kerana selulit tidak akan menyebabkan perubahan warna kulit manakala
 stretch mark
 pula sebaliknya.

Berbalik kepada persoalan utama dalam artikel ini, bagaimana cara hilangkan selulit di punggung?

Bagaimana cara hilangkan selulit di punggung?

Sebenarnya, anda mungkin tidak boleh guna cara hilangkan
stretch mark
 di punggung dalam usaha menghapuskan selulit di tempat sama kerana kedua-duanya ini adalah kondisi lain.

Berikut adalah beberapa cara untuk anda cuba dan amalkan
dalam usaha untuk menghilangkannya
:

#1. Terapi laser

Cara paling utama, efektif dan sering dipraktikkan
 oleh individu adalah terapi laser (
Cellulaze
). Ia akan menggunakan cahaya sinar laser yang diarahkan ke dalam kulit yang terjejas.

Cahaya ini kemudian akan memecahkan jaringan ikatan di bawah kulit yang menyebabkan selulit selain membantu menebalkan kulit untuk mengelakkan adanya tanda regangan ini pada masa akan datang.

Terapi ini juga terbukti mampu untuk mengurangkan selulit dan hasilnya mungkin dapat bertahan sehingga satu tahun atau lebih. Walau bagaimanapun, sila dapatkan info dan nasihat daripada doktor anda.

#2. Terapi suhu dingin

Sebagai alternatif efektif yang lain, wujud juga sejenis terapi yang menggunakan suhu dingin untuk memecahkan sel lemak penyebab selulit iaitu terapi suhu dingin (
Cryolipolysis
).

Apabila sel-sel lemak penyebab selulit ini beku dan pecah, maka struktur lain pada kulit juga mungkin akan terhindar daripada kecederaan lantas
meratakan permukaan kulit anda.

Pun begitu, kesannya mungkin akan hanya boleh dilihat setelah 4 ke 6 bulan terapi ini dijalankan. Meskipun tidak akan hilang 100%, namun hasil daripada terapi ini juga masih bagus.

#3. Terapi gelombang akustik

Selain daripada terapi tersebut, ada satu lagi jenis terapi yang dipercayai mampu untuk mengurangkan selulit yang menggunakan gelombang akustik yakni
A
coustic Wave Therapy
.

Prosedur ini akan melibatkan ahli terapi menyapukan gel khas pada kulit selulit dan menggunakan alat bernama
transduser
untuk menyalurkan gelombang akustik ke dalam kulit.

Ia berfungsi untuk
memecahkan jaringan ikatan selulit
 di bawah kulit namun mungkin masih perlu untuk dilakukan beberapa kali dalam beberapa sesi untuk lihat kesan sebenarnya.

Cara hilangkan selulit di punggung #4. Krim kulit

Menurut
American Academy of Dermatology
,
penggunaan minyak, gel, losen atau krim
 yang mengandungi kafein mungkin dapat mengurangkan atau menghilangkan selulit.

Ini kerana, produk tinggi kafein dipercayai akan dapat mengeringkan sel lemak penyebab selulit. Selain daripada kafein, produk dengan 0.3% retinol juga memiliki kesan sama.

Disebabkan itu, sila pilih dan beli produk kulit untuk masalah kulit yang tinggi dengan kedua-dua bahan ini. Namun, pastikan anda juga tidak ada masalah alergi terhadapnya.

Cara hilangkan selulit di punggung #5. Gaya hidup

Akhir sekali, usaha untuk mengusir selulit daripada kulit anda turut harus
 berlatarbelakangkan gaya hidup yang sihat
 terutamanya dari aspek makanan dan senaman.

Anda digalakkan untuk mengambil makanan penuh nutrisi namun kurang lemak bagi memastikan tiada sel lemak berlebihan yang berkumpul dan bergumpal di bawah kulit anda.

Anda juga disarankan untuk membuat senaman sekurang-kurangnya 2 ke 3 kali dalam masa seminggu bagi memastikan lemak kekal di tahap rendah sekali gus tubuh badan langsing.

Konklusinya, masalah ini boleh diatasi dengan mudah hanya dengan mempraktikkan gaya hidup sihat, krim kulit sesuai serta pelbagai jenis terapi yang efektif. Jangan pula biar ia melarat!


Haaa...Nak Smoking Ke Tu? Ini 5 Kesan Bahaya Merokok Sejurus Berbuka WAJIB Anda Tahu

1 tabiat yang tidak boleh dielakkan perokok adalah untuk merokok selepas waktu berbuka. Tahukah anda ia amalan yang bahaya? Ini 5 kesan bahaya merokok selepas berbuka puasa yang perlu anda ketahui.

Bahaya merokok selepas berbuka puasa

Merokok sememangnya sudah diketahui sebagai satu tabiat yang boleh meningkatkan risiko penyakit seperti radang paru-paru dan penyakit jantung.

Merokok juga boleh menyebabkan gigi menjadi kuning
 dan anda pasti menyedari bahawa tabiat tidak sihat ini juga boleh menyebabkan kulit anda berkedut, mengurangkan deria rasa dan bau.

Lebih berbahaya jika anda memilih menghisap rokok sebaik sahaja waktu berbuka puasa.

Ini 5 kesan bahaya merokok selepas berbuka puasa:

 Radang paru-paru

Merokok dalam keadaan perut kosong meningkatkan risiko radang paru-paru. Kandungan nikotin yang diserap perut kosong adalah lebih tinggi jumlahnya berbanding apabila perut sudah terisi dengan sebarang makanan.

Nikotin menjejaskan kesihatan badan seperti menyebabkan peningkatan tekanan darah, menjejaskan deyutan jantung dan aliran darah ke jantung serta penyebabkan pembuluh darah menjadi sempit.

 Kurang oksigen

Setelah 12 jam menahan lapar dahaga, badan memerlukan nutrisi untuk menggantikan tenaga yang hilang.

Jika anda memilih untuk merokok apabila berbuka puasa dalam keadaan perut yang kosong, anda mungkin berdepan risiko bahaya merokok seperti mengalami mual, muntah, keletihan dan pening kepala.

Ini kerana kandungan bertoksik dalam rokok ini akan memasuki aliran darah dan menurunkan kadar oksigen dalam darah sekali gus mengakibatkan sel dalam badan anda kekurangan oksigen yang akhirnya menyebabkan anda kelesuan dan pening kepala, dalam masa yang sama menurunkan fungsi otot dan jantung.

Gas beracun ini juga meningkatkan kadar kolesterol tidak sihat dalam darah.
Semakin lama anda merokok, ia akhirnya akan mengakibatkan pembuluh darah anda mengeras dan menyempit
, sekali gus mendedahkan risiko penyakit jantung dan strok.

 Fungsi organ

Asap rokok yang mengandungi nikotin, karbon monoksida dan tar sememangnya mendatangkan kesan negatif kepada badan seperti menjejaskan aliran darah dan menurunkan kadar oksigen dalam darah.

Ini sekali gus mengakibatkan sel dalam badan perokok mengalami kekuranagn oksigen yang menjadikan seseorang individu itu kurang efektif dan efisyen.
Keletihan dan pening antara simptomnya.

 Penyakit Crohn

Tabiat merokok meningkatkan risiko untuk mengalami penyakit Crohn
 atau masalah berkaitan keradangan usus. Antara simptom yang mungkin berlaku adalah seperti pendarahan pada usus, sakit perut secara kerap dan berulang, dan cirit-birit.

 Gangguan pencernaan

Bahaya merokok dalam keadaan perut yang kosong akan menyebabkan peningkatan kandungan asid dalam perut meningkat dan bertindak balas.

Ia akhirnya akan menjejaskan proses pencernaan yang boleh menjadi antara punca utama mengapa seseorang individu yang merokok sejurus masuk waktu berbuka akan kehilangan selera.

Elakkan tabiat merokok

Tabiat merokok sememangnya sudah diketahui tidak memberikan sebarang manfaat kesihatan
. Namun, jika anda masih mahu merokok, cuba untuk tidak merokok sejurus sahaja berbuka puasa.

Tetapi langkah yang paling baik, sudah tentu untuk cuba menghentikan terus tabiat merokok anda pada bulan Ramadan. Siapa tahu selepas ini anda akan berjaya untuk berhenti merokok terus?

Anda mungkin berminat untuk membaca artikel:

Kebaikan Berhenti Merokok Dari Aspek Kesihatan

Nak Kekal Hidrat Ketika Berpuasa? Ini 5 Tip Boleh Anda Cuba

Mengapa Merokok Bertalu-talu Selepas Iftar Lebih Berbahaya Daripada Apa yang Anda Fikirkan

Atasi Rasa Pening Lalat Ketika Berpuasa Dengan Panduan Berguna Ini


Lebih 1 Daripada 4 Rakyat Malaysia Mengalami Penyakit Mental

Penyakit mental kini merupakan antara beban utama di seluruh dunia. Di Malaysia, hampir 30% rakyatnya mengalami keadaan mental, menurut
Tinjauan Kebangsaan Kesihatan dan Morbiditi 2015 (NHMS)
.

Umur 16-19 tahun paling banyak terkesan

Mengikut data daripada laporan yang sama, golongan dewasa muda berumur antara 16 hingga 19 tahun menunjukkan peratusan paling tinggi. Ini adalah waktu yang sangat kritikal dalam pembesaran seseorang. Ia adalah tempoh transisi antara remaja dan dewasa.

Terdapat banyak faktor yang mungkin menyumbang kepada keadaan ini. Peperiksaan besar Sijil Pelajaran Malaysia (SPM), tekanan daripada keluarga, ketidakstabilan hormon dan transisi daripada alam persekolahan kepada pendidikan tinggi adalah antara sebab yang ada.

Tahap pendidikan adalah faktor yang penting

Jika dilihat dari sudut tahap pendidikan, mereka yang mempunyai tahap pendidikan tertinggi sekolah menengah paling banyak terjejas. Ini mungkin disebabkan kurang peluang kerjaya dan gaji yang lebih rendah berbanding mereka yang mempunyai kelulusan lebih tinggi.

Namun, apa yang sedikit menghairankan adalah peratusan paling rendah bagi penyakit mental adalah dalam kalangan mereka yang tidak mempunyai pendidikan formal, jauh lebih rendah daripada tahap pendidikan tinggi (tertiari).

Gaji rendah meningkatkan risiko penyakit mental

Laporan menunjukkan bahawa peningkatan gaji seseorang adalah berkadar songsang (
inversely propotional
) dengan kelaziman penyakit mental sehingga gaji RM9,000 dan ke atas di mana risiko bertambah semula.

Data ini jelas menunjukkan kaitan rapat antara ekonomi dan kesihatan mental masyarakat. Beban dan tekanan daripada masalah ekonomi dan pendapatan negara ternyata menjejaskan kesihatan orang awam.

Kajian dan fokus terhadap penyakit ini harus diberikan

Lebih banyak kajian dan usaha harus diambil dalam membendung masalah ini. Peningkatan kes dalam kalangan dewasa muda dan kanak-kanak adalah satu petanda yang membimbangkan memandangkan mereka adalah golongan yang bakal menerajui negara pada masa akan datang. Jika sudah mengalami masalah kesihatan serius di umur yang muda, negara akan ketandusan sumber manusia.

Pertubuhan Kesihatan Sedunia (WHO)
 juga telah menyeru semua negara agar langkah yang bersepadu dan serius perlu diberikan dalam menangani penyakit mental serta penyakit-penyakit tidak berjangkit (NCD). Akses kepada rawatan dan penjagaan perlu diperluas kerana banyak pesakit yang tidak tahu atau malu mendapatkan bantuan.


MENGEJUTKAN! Betul Ke Alkohol & Suhu Tinggi Boleh Bunuh Virus Korona Baharu?

Untuk mendapatkan lebih banyak info tentang coronavirus di Malaysia, sila dapatkannya di sini.

Seantero dunia kini dalam kebimbangan kerana virus korona di Wuhan (COVID-19) yang semakin merebak ke
seluruh pelosok dunia
.

Namun, dikatakan virus ini mampu dibunuh dengan alkohol dan suhu tinggi!
Adakah kenyataan ini benar?

Statistik di Malaysia adalah seperti berikut:

[covid_19]

Benarkah alkohol dan suhu tinggi boleh membunuh virus korona baharu?

Pada mulanya, virus korona di Wuhan ini dianggap tak akan tersebar dengan terlalu cepat dari negara China.

Namun, kini ternyata virus tersebut telah merebak ke
beberapa buah negara lain di seluruh dunia
.

Disebabkan itu, Pertubuhan Kesihatan Sedunia (WHO) akhirnya mendeklarasikan virus COVID-19 ini sebagai kecemasan kesihatan global.

Dalam erti kata lain, wabak berbahaya ini bukan lagi satu penyakit yang boleh dipandang ringan oleh masyarakat.

Apa yang membimbangkan adalah virus  ini masih lagi
tidak mempunyai sebarang vaksin untuk merawatnya
.

Ekoran itu,
pelbagai kajian telah dijalankan untuk mencari ubatan yang efektif
 bagi melawan virus korona baharu ini.

Menurut seorang ahli epidemiologi dari China, Li Lanjuan, ada 2 perkara yang mungkin mampu membunuh virus ini iaitu alkohol dan suhu tinggi!

Alkohol, pembasmi virus yang sangat kuat

Menurut WHO, alkohol mampu mengurangkan jumlah virus dalam tubuh badan, terutamanya flu.

Memandangkan
virus ini juga menyebabkan simptom seakan flu
, jadi alkohol mungkin boleh membantu.

Ini kerana 70% ethyl yang terkandung dalam alkohol adalah pembasmi virus yang cukup kuat.

Disebabkan itu, ia
sering digunakan untuk mencuci permukaan barangan
 yang berukuran kecil seperti termometer suhu dan lain-lain.

Alkohol berfungsi membunuh virus melalui proses denaturasi – penambahan satu atau lebih bahan kimia pada etanol.

Alkohol yang sudah melalui proses ini tidak boleh diminum dan hanya boleh diguna untuk kegunaan luaran sahaja.

Molekul alkohol mengandungi zat kimia amphiphile, yang sangat berkait rapat dengan air dan lemak.

Baca juga:

Membran virus pula kebiasaannya juga mengandungi air dan lemak.

Jadi, penggabungan kedua-dua zat ini akan mengakibatkan kehancuran membran pelindung virus tersebut.

Dalam kata yang lebih mudah, alkohol mampu mencairkan virus yang terdapat dalam tubuh badan.

Jadi, adakah dengan meminum alkohol mampu membunuh virus?

Tidak, ini kerana
virus korona ini tidak mampu dibunuh hanya dengan minum alkohol biasa
.

Sebaliknya, alkohol perlu menjalani proses denaturasi terlebih dahulu sebelum mampu membunuh apa-apa jenis virus.

Dalam pada itu, kajian lanjutan masih perlu dijalankan untuk benar-benar memastikan jika alkohol yang telah melalui proses denaturasi ini mampu atau tidak membunuh virus korona 2019-nCov.

Suhu tubuh badan tinggi mungkin mampu membunuh virus korona baharu

Suhu tubuh badan akan naik sekiranya dijangkiti sebarang virus dan akan
menyebabkan demam ekoran kehadiran bahan kimia pirogen
.

Pirogen kemudiannya akan memasuki hipotalamus di otak yang berfungsi mengawal suhu tubuh badan.

Akibatnya,
suhu tubuh badan akan meningkat
 jika bahan kimia ini mengganggu reseptor yang terdapat dalam otak.

Kebanyakan virus dapat hidup dengan baik sekiranya suhu tubuh badan anda dalam keadaan normal.

Namun, suhu yang tinggi mungkin akan mengganggu virus ini kerana sistem imun tubuh badan telah diaktifkan.

Menurut WHO, hampir kesemua virus, bakteria atau protozoa dalam air akan mati apabila berada pada suhu di bawah 100° C.

Menurut kajian yang dijalankan, virus yang diletakkan dalam air akan mati apabila suhu air tersebut meningkat sekitar 60° C dan 65° C.

Baca juga:

Betul Ke Virus Corona Boleh Merebak Dari Barang Import Order Online?

Takut Berjangkit COVID-19 Di Luar? Beli Saja Barang Dapur Online, Ini Ada 7 Pilihan!

Jadi, kemungkinan besar virus yang terdapat dalam tubuh badan manusia akan mati sekiranya suhu tubuh badan kita tinggi.

Persoalannya, bagaimana untuk kita mendapatkan suhu tubuh badan yang tinggi ini?

Sama seperti alkohol, kajian lanjutan masih perlu dijalankan untuk benar-benar memastikan bahawa suhu tubuh badan yang tinggi mampu atau tidak membunuh virus korona baharu ini.

Dalam pada itu, kajian lanjutan masih perlu dijalankan untuk benar-benar memastikan bahawa alkohol yang telah melalui proses denaturasi mampu atau tidak membunuh virus korona baharu ini.

Virus korona di Wuhan, bagaimana mencegahnya?

Seperti yang kita tahu, alkohol dan suhu tubuh badan yang tinggi mungkin boleh membunuh virus korona baharu ini. Namun, kedua-dua perkara ini masih belum terbukti keberkesanannya terhadap manusia.

Jadi, apa yang boleh dilakukan untuk mencegahnya?

Kerap mencuci tangan dengan menggunakan air dan sabun

Tidak menyentuh bahagian tubuh badan lain yang penting seperti mata dan mulut dengan tangan yang kotor

Memakai topeng muka ketika berada di luar rumah

Konklusi

Kesimpulannya, alkohol dan suhu tinggi mungkin merupakan antara perkara yang boleh dititikberatkan dalam usaha merawat virus korona di Wuhan ini pada masa akan datang.

Akan tetapi, ia masih belum terbukti untuk masa sekarang. Sementara itu, tiada sebarang vaksin yang boleh digunakan untuk merawat virus ini.

[mc4wp_form id=’115319″]

Jadi, mencegah adalah lebih baik daripada mengubatinya. Oleh itu, bersamalah kita mengamalkan langkah-langkah mengelakkan virus ini daripada terus berleluasa!

Hello Health Group
 tidak menyediakan nasihat perubatan, diagnosis, atau rawatan.

#HelloHealthGroup, #HelloDoktor, #HelloHealthCoronavirus

https://www.facebook.com/HelloDoktorMY/videos/636390957112360/

Baca juga:

Ini Bagaimana Rakyat China Kena ‘Pulau’ Di Seluruh Dunia

Pakai Topeng Muka Dalam Kapal Terbang TINGKAT Risiko Jangkitan

Ini Punca Kenapa Wabak Virus Korona Baharu SUKAR Dibendung

GEMPAR! Kes Pertama COVID Mula Babitkan Rakyat Malaysia

Betul Ke Sayur Kangkung Boleh Ubati Wabak Virus Korona Baharu?


Tak Tahan Rasa Sakit Kuku Cengkam? Ini Tanda Anda Perlu Jalani Pembedahan Kuku!

Kuku cengkam, juga dikenali dengan nama cagu kuku adalah sejenis kondisi yang berlaku pada ibu jari kaki yang mengakibatkan kesakitan kronik, berbau dan bahkan, bernanah!

Kondisi kuku ini boleh disebabkan oleh faktor penjagaan kebersihan kaki yang lemah,
potongan kuku kaki yang salah serta pemakaian saiz kasut yang tidak bersesuaian.

Masalah cagu juga kerap berlaku dalam kalangan masyarakat, dan biasanya boleh dirawat tanpa melibatkan pembedahan.

Pun begitu, dalam kes yang teruk, pesakit mungkin bakal memerlukan prosedur perubatan kecil untuk merawat cagu kuku.

Sekiranya ia dikesan pada tahap awal, tidak mustahil kondisi ini boleh dirawat hanya di rumah.

Namun, dalam kes yang sudah parah terutamanya apabila
kuku telah dijangkiti
, pesakit mungkin perlu merujuk doktor untuk mendapatkan khidmat nasihat, antibiotik, atau prosedur pembedahan.

Dalam artikel ini, kami di Hello Doktor akan menerangkan petanda seseorang memerlukan pembedahan cagu kuku serta mengupas perihal prosedur dan rawatan alternatif dengan lebih lanjut.

Untuk mendapatkan lebih banyak informasi tentang Kesihatan Kulit, sila dapatkannya
di sini
.

Apa itu kuku cengkam?

Sebelum kita kupas dengan lebih lanjut, adalah wajar untuk pembaca sekalian memahami cagu kuku dengan lebih mendalam.

Cagu berlaku apabila sudut atas atau sisi kuku kaki anda tumbuh ke dalam daging. Ia biasanya terbentuk pada ibu jari kaki.

Penyebab umum kuku cengkam termasuk:

Memakai kasut yang terlalu ketat di penghujung jari kaki

Memotong kuku kaki terlalu pendek

Alami kecederaan jari atau kuku kaki

Kuku kaki secara semula jadi tumbuh melengkung

Mereka yang menghidap diabetes
 atau mempunyai kondisi perubatan lain yang mempengaruhi kaki, mungkin akan lebih memerlukan prosedur pembedahan.

Prosedur pembedahan yang perlu anda tahu!

Pembedahan kuku kaki cengkam biasanya merupakan prosedur pesakit luar yang melibatkan penggunaan anestesia setempat.

Anestesia setempat bermaksud doktor membius kawasan yang bakal dibedah dan
mewujudkan rasa kebas hingga membuatkan pesakit hilang deria rasa.

Ia turut dijalankan dalam keadaan pesakit kekal sedar saat prosedur.

Beberapa prosedur pembedahan dapat merawat masalah cagu kuku. Pakar bedah ortopedik atau
podiatrist
 boleh memberi khidmat nasihat mengenai pilihan terbaik.

Namun, pesakit haruslah memaklumkan doktor sekiranya wujud sebarang masalah kesihatan yang dimiliki, termasuk sejarah cagu kuku, jika ada.

Antara prosedur pembedahan yang acap kali dijalankan untuk masalah kuku cengkam adalah:

Wedge resection
:
 Untuk prosedur ini, doktor bakal membuang sebahagian daripada kuku kaki untuk mengelakkannya daripada ‘mencengkam’ ke dalam kulit. Prosedur ini turut dipanggil
partial nail avulsion

Pembuangan kuku kaki:
 Doktor mungkin memutuskan untuk
membuang keseluruhan kuku kaki.
 Namun, pembuangan keseluruhan kuku kaki berupaya menjadikan ia tumbuh kembali dalam bentuk tidak sempurna/cacat, yang dapat meningkatkan lagi risiko cagu kuku untuk terbentuk. Kuku juga memerlukan tempoh masa sekitar 18 bulan untuk tumbuh sepenuhnya. Prosedur ini juga digelar
complete nail plate avulsion

Pembedahan di hujung jari kaki:
 Sekiranya pembedahan lain didapati tidak bersesuaian, atau prosedur sebelumnya gagal, doktor mungkin akan singkirkan dan membentuk semula tisu lembut di hujung jari kaki

Matrixektomi:
 Prosedur ini mungkin diperlukan jika pencabutan kuku atau
 wedge resection
 gagal

Tambahan itu, doktor juga mungkin akan memotong jauh ke dalam kuku untuk melegakan kebengkakan atau mengeringkan tisu yang dijangkiti.

Baca juga:

Kuku Kaki Cengkam? Ini Dia 10 Punca Serta 5 Cara Untuk Rawat Cagu!

Kuku Warna Hitam? Jangan Pandang Remeh! Ini Petanda 5 Penyakit

Jika tidak mahu jalani pembedahan kuku cengkam, ini rawatan alternatif!

Pembedahan untuk masalah cagu kuku tidak selalu diperlukan dan hanya dibuat berlandaskan keparahan kondisi.

Sebelum merujuk ke doktor, anda boleh mencuba rawatan di rumah seperti berikut:

Rendam kaki anda dalam air suam beberapa kali sehari selama 15 hingga 20 minit pada satu masa. Ini dapat membantu mengurangkan
rasa sakit dan bengkak

Selitkan bebola kapas atau flos gigi di penghujung kuku cengkam anda. Ia dapat membantunya tumbuh dengan betul. Keluarkan kapas atau flos gigi tersebut jika rasa sakit bertambah teruk atau timbul tanda-tanda jangkitan, seperti nanah

Tutup kuku jari kaki dengan salap di kaunter, seperti
petroleum jelly
 dan pembalut. Ini akan bantu menjaga kuku kaki anda agar kekal bersih dan terlindung ketika tumbuh baru

Pakai kasut terbuka atau tertutup selesa
yang memberi ruang mencukupi kepada jari kaki anda

Ambil ubat tahan sakit di kaunter jika perlu

Hentikan rawatan rumah ini dan temui doktor jika kondisi kuku tidak pulih selepas 5 hari atau jika anda mengalami:

Demam

Kesakitan yang semakin teruk

Keluar cecair atau pendarahan daripada kawasan tersebut

Akhir kata…

Pembedahan adalah 1 opsyen yang boleh dipertimbangkan sekiranya anda mengalami
kondisi cagu kuku yang kronik.

Walau bagaimanapun, selalunya remedi di rumah sudah mencukupi untuk mengatasi masalah kuku cengkam yang tidak parah.

Sekiranya anda memerlukan prosedur pembedahan, ia boleh dilakukan di klinik atau hospital berdekatan dengan bantuan anestesia setempat. Anda mungkin perlu menemui
podiatrist
 atau pakar kaki.

Jangan khuatir,
komplikasi disebabkan pembedahan kuku jari kaki sangat jarang berlaku
.

Setelah mendapatkan rehat selama beberapa hari, anda akan dapat kembali menjalani rutin harian seperti sediakala.


Jangkitan E.Coli

Definisi

Apa itu Jangkitan E.Coli?

Bakteria Escherichia coli (E. coli) biasanya hidup dalam usus manusia dan haiwan. Walaupun kebanyakan jenis E. coli hanya menyebabkan cirit-birit yang singkat, beberapa jenis terutamanya, seperti E. coli O157: H7, boleh menyebabkan jangkitan usus yang teruk yang mengakibatkan cirit-birit, sakit perut dan demam.

Jangkitan E. coli boleh berlaku dari air atau makanan yang tercemar terutamanya sayur-sayuran mentah dan daging lembu kisar yang tidak dimasak sepenuhnya. Orang dewasa yang sihat biasanya pulih daripada jangkitan E. coli O157: H7 dalam seminggu, tetapi kanak-kanak kecil dan orang dewasa yang lebih tua, orang yang mempunyai sistem imun yang lemah, wanita hamil mempunyai risiko yang lebih besar untuk mengalami kegagalan buah pinggang yang boleh mengancam nyawa dipanggil sindrom uremik-hemolitik.

Kebanyakan kes jangkitan E. coli usus boleh dirawat di rumah.

Apakah kebarangkalian Jangkitan E.Coli?

Jangkitan E. coli ini sangat biasa berlaku. Ia biasanya menjejaskan lebih banyak wanita daripada lelaki. Ia boleh menjejaskan pesakit tanpa mengira usia. Ia boleh diuruskan dengan mengurangkan faktor risiko anda. Sila berbincang dengan doktor anda untuk mendapatkan maklumat lanjut.

Simptom-simptom

Apakah simptom-simptom Jangkitan E.Coli?

Simptom-simptom umum jangkitan E. coli ialah:

Cirit-birit, cirit-birit berair dan teruk secara tiba-tiba dan boleh berubah menjadi najis berdarah;

Kekejangan perut, sakit atau nyeri;

Mual dan muntah, kehilangan selera makan;

Keletihan;

Simptom-simptom E. coli yang teruk mungkin termasuk:

Air kencing berdarah;

Pengeluaran air kencing berkurang;

Kulit pucat;

Lebam;

Mungkin terdapat beberapa gejala yang tidak disenaraikan di atas. Jika anda mempunyai sebarang kebimbangan tentang mana-mana gejala, sila berjumpa dengan doktor anda.

Bila saya harus berjumpa doktor?

Anda harus menghubungi doktor anda jika anda mengalami yang berikut:

Cirit-birit tidak menjadi lebih baik selepas empat hari, atau dua hari untuk bayi atau kanak-kanak;

Demam yang berkait dengan cirit-birit;

Kesakitan abdomen tidak berkurangan selepas membuang air besar;

Kehadiran nanah atau darah dalam najis anda;

Muntah lebih daripada 12 jam;

Gejala jangkitan usus dan baru-baru ini melancong ke negara asing;

Gejala dehidrasi, seperti kekurangan air kencing, dahaga yang melampau, atau pening.

Punca

Apakah punca Jangkitan E.Coli?

Terdapat banyak punca yang menyebabkan jangkitan E. coli, termasuk:

Makanan yang tercemar: adalah punca yang paling biasa. Makanan tercemar kerana cara penyediaan yang tidak elok sebagai contoh:

Tidak mencuci tangan, atau tidak sepenuhnya cuci tangan sebelum menyediakan atau makan makanan.

Menggunakan peralatan yang tidak bersih, papan potong, atau perkakas hidangan.

Makan makanan yang tercemar kerana keadaan penjagaan yang tidak sesuai (suhu dan kelembapan).

Makan makanan yang belum masak.

Mengambil produk makanan laut mentah atau produk lain yang tidak dibasuh dengan sempurna.

Minum susu tidak dipasteur

Proses penyembelihan: produk poultri dan daging tercemar oleh bakteria daripada usus haiwan.

Air yang tercemar: seperti minum air yang tercemar atau berenang di tasik atau kolam yang tercemar.

Orang kepada orang: Bakteria mudah tersebar apabila orang yang dijangkiti yang tidak mencuci tangan dengan betul menyentuh seseorang atau sesuatu yang lain, seperti makanan.

Haiwan: Orang yang bekerja dengan haiwan, terutamanya lembu, kambing, dan biri-biri boleh dijangkiti bakteria yang hidup di dalam haiwan.

Faktor-faktor Risiko

Apakah yang meningkatkan risiko saya kepada Jangkitan E.Coli?

Terdapat banyak faktor risiko untuk jangkitan E. coli, seperti:

Kanak-kanak kecil dan orang dewasa lebih tua lebih berisiko mengalami jangkitan E. coli berbanding usia lain.

Sistem imun yang lemah seperti orang yang menghidap AIDS atau menggunakan ubat untuk merawat kanser atau mencegah penolakan pemindahan organ.

Makan beberapa jenis makanan, contohnya hamburger yang tidak cukup masak; susu tidak dipasteur, jus epal atau cider; dan keju lembut yang diperbuat daripada susu mentah.

Masa tertentu dalam setahun iaitu dari Jun hingga September adalah masa berlakunya banyak kes jangkitan E. coli.

Tahap asid perut yang rendah apabila mengambil ubat untuk mengurangkan tahap asid perut, seperti esomeprazole (Nexium), pantoprazole (Protonix), lansoprazole (Prevacid) dan omeprazole (Prilosec).

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Jangkitan E.Coli didiagnosis?

Jangkitan e. coli boleh didiagnosis melalui ujian makmal untuk menguji kehadiran bakteria e. coli.

Bagaimana pesakit Jangkitan E.Coli dirawat?

Rawatan untuk jangkitan e.Coli dalam kebanyakan kes termasuk:

Banyakkan berehat;

Minum banyak air untuk mengelakkan dehidrasi dan keletihan. Dalam sesetengah kes, kemasukan ke hospital diperlukan untuk menyuntik cecair intravena;

Mengambil ubat antidiare: semak dengan doktor sebelum menggunakan ubat untuk mengelakkan cirit-birit.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Jangkitan E.Coli?

Perubahan gaya hidup dan remedi di rumah boleh membantu anda menghadapi jangkitan e. coli:

Membasuh buah-buahan dan sayur-sayuran dan makanan lain dengan teliti, jika boleh;

Basuh tangan dengan betul sebelum makan, selepas pergi ke tandas, selepas terdedah kepada haiwan.

Menggunakan perkakas, kuali dan pinggan mangkuk yang bersih;

Memelihara daging mentah dari barangan bersih lain atau makanan bersih yang lain tidak akan dimasak;

Sentiasa melakukan penyahbekuan daging di dalam peti sejuk atau ketuhar mikro dan bukan di kaunter;

Masukkan sisa makanan ke dalam peti sejuk dengan kadar segera;

Minum hanya produk susu yang dipasteur;

Minum air masak;

Tidak menyediakan makanan jika anda mengalami cirit-birit.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Bijirin Terbaik Untuk Kesihatan Dan Mengurangkan Berat

Kebelakangan ini timbul kesedaran bahawa produk bijirin atau gandum bukanlah produk terbaik untuk dimakan. Walaupun terdapat garis panduan dan ramai pakar yang mencadangkan diet yang sihat perlu terdiri daripada 6-11 hidangan setiap hari.

Peranan bijirin dalam diet

Semua garis panduan turut menyatakan bahawa kita perlu memilih bijirin penuh untuk mendapatkan lebih nilai pemakanan dan serat tambahan. Walau bagaimanpun, ahli biologi evolusi UCLA, Jared Diamond menyatakan bahawa cadangan ini adalah ‘kesilapan terbesar dalam sejarah manusia’. Ini kerana, bijirin diproses dan gandum cenderung menghasilkan pengeluaran insulin berlebihan, penyimpanan lemak dan penyakit jantung. Kedua jenis makanan ini adalah alergenik, menekan imun dan rendah dalam nilai pemakanan tumbuhan dan haiwan. Selain itu, bijirin mungkin lebih teruk disebabkan agen gangguan yang menyerang sistem anti-keradangan, imun dan pencernaan.

Semua ini adalah dari kompaun yang dipanggil gluten. Apa itu gluten? Ia merupakan protein yang dijumpai dalam produk gandum dan bijirin. Ia bertindak seperti gam dan ia menyumbat semua fungsi dalaman yang boleh mengakibatkan keradangan. Keradagan adalah punca utama yang penyakit kronik seperti kanser dan penyakit jantung. Gluten juga turut dikenali sebagai punca kepada keletihan, sakit sendi, mudah lupa, kerengsaan, kemurungan, jerawat, ekzema, lupus, migrain, kelesuan kronik, penyakit Crohn, sembelit, autisme, dermatitis dan pelbagai lagi. Selain itu, ia juga menyumbang kepada masalah penyerapan, yang mewujudkan masalah kekurangan vitamin dan mineral.

Pasti anda akan bertanya
“
Kita telah memakan bijirin sejak sekian lama, bagaimana secara tiba-tiba ia boleh menajdi punca kepada segala masalah?”. Sebenarnya, apa yang umum tidak ketahui adalah, pada tahun 70-an, gandum telah diubah suai secara genetik untuk mengandungi lebih banyak gluten dan memberikan hasil tuaian yang lebih tinggi setiap musim menuai. Tubuh manusia tidak pernah dicipta untuk menyerap gluten sampah yang mengandungi makanan yang diubah suai. Semakin kita merosakkan makanan kita, semakin kita merosakkan kesihatan kita!

Jangan melakukan kesilapan dengan memilih bahagian bebas gluten dan memakan makanan ringan bebas gluten – biskut bebas gluten, bijirin tanpa gluten, roti bebas gluten dan sebagainya. Sebaliknya anda perlu mengamalkan pendekatan J.E.R.F – Just Eat Real Food!(Hanya makan makanan sebenar, bukan makanan diproses).

Benarkan nasi tidak baik untuk kita?

Kehidupan di Asia adalah seiring dengan pengambilan nasi semasa makan. Berbanding pasta dan roti, nasi adalah pilihan yang lebih baik. Nasi mengandungi kandungan toksik yang rendah dan penyimpan protein dalam beras di panggil glutelin – tidak mempunyai kaitan langsung dengan gluten. Maka, nasi adalah bebas gluten. Walau bagaimanapun, nasi mengandungi kandungan nilai pemakanan yang minimum, terutamanya beras putih, kerana ia menyingkirkan hampir ke semua mineral dan serat ketika proses penapisan. Ini bermakna tenaga yang tersedia akan tercerna dan dilepaskan ke dalam saluran darah dengan pantas. Jika tidak terdapat keperluan tenaga atau pengeluaran tenaga, ia akan ditukar kepada lemak dan disimpan. Anda tidak dilarang untuk memakan nasi. Tetapi ia pilihan yang lebih baik daripada pasta, ada masa optimum untuk makan dan pelbagai pilihan yang lebih baik.

Beberapa pilihan alternatif bijirin dan sumber karbohidrat  yang terbaik adalah seperti: quinoa, ubi keledek dan sayur-sayuran.

Hello Health Group
 tidak memberikan nasihat, diagnosis atau rawatan perubatan.


Tak Ada Masa Atau Jarang Berasmara Dengan Pasangan, Ini 6 Kesan BURUK Boleh Jadi!

Umum mengetahui bahawa hubungan seks adalah elemen yang sangat penting dalam kehidupan suami isteri.

Tanpanya, sesuatu perhubungan itu tentu sahaja akan menjadi hambar, tidak bermaya serta tidak bermakna.

Bukan itu sahaja, kalian juga perlu tahu bahawa tubuh badan akan terjejas dengan teruk sekiranya anda berhenti lakukan seks dengan pasangan dalam tempoh yang agak lama.

Ingin tahu dengan lebih lanjut? Mari kita sama-sama ikuti artikel ini!

Kesan jika kalian berhenti lakukan seks

Mungkin ada ketikanya di mana
anda dan pasangan tidak mempunyai mood untuk berasmaradana
 akibat letih atau stres dengan kehidupan seharian. Namun, kalian tidak wajar terlalu mengambil mudah tentangnya.

Ini kesan yang akan berlaku pada tubuh badan jika kalian berhenti lakukan seks dalam tempoh lama:

#1. Jantung tidak dapat berfungsi dengan baik

Kajian menunjukkan bahawa pasangan yang melakukan seks hanya sebulan sekali atau kurang daripada jumlah itu
lebih berisiko mengalami penyakit jantung
 berbanding pasangan yang lebih kerap melakukannya.

Ini kerana mereka yang kurang bersenggama dengan pasangan tentu sahaja lebih berisiko mengalami kemurungan atau kegelisahan selain kurang melakukan aktiviti fizikal.

Akibatnya, jantung mungkin menjadi lebih lemah dan tidak dapat berfungsi dengan baik. Jadi, jangan malu untuk ajak pasangan anda beraksi di ranjang dengan lebih kerap.

#2. Sistem imun tubuh badan menjadi lebih lemah

Kajian juga menunjukkan pasangan yang melakukan seks 1 atau 2 kali seminggu mampu
meningkatkan sistem imun tubuh badan
 mereka dengan lebih efektif berbanding yang kurang atau tidak melakukannya.

Ini kerana kekerapan berjimak mampu membuat tubuh badan meningkatkan kadar penghasilan immunoglobulin A (IgA) yang berfungsi melawan segala jenis kuman di dalam tubuh badan.

Namun, terlebih melakukannya juga adalah kurang bagus. Sebabnya adalah kadar penghasilan IgA juga dilihat agak rendah dalam kalangan individu yang beraksi di ranjang terlalu kerap bersama pasangan.

#3. Timbul pelbagai masalah berkaitan seks kemudian hari

Ini adalah sangat penting.

Kalian perlu tahu bahawa berhenti lakukan seks untuk tempoh yang lama akan menyebabkan anda dan pasangan mengalami pelbagai masalah seksual kelak.

Sebagai contoh,
kekurangan bersenggama dengan pasangan akan menyebabkan faraj wanita menjadi lebih kering, nipis dan kecut
 apabila mencapai usia menopaus nanti.

Kesannya, seks akan menyakitkan ketika itu.

Bagi golongan lelaki pula, kekurangan berasmara dengan pasangan akan melemahkan libido.

Menurut kajian, lelaki yang tidak melakukan hubungan seks sekurang-kurangnya seminggu sekali, lebih berisiko mengalami mati pucuk.

Adakah anda mahu ini terjadi kepada diri anda dan pasangan?

Jadi, sila rancang kehidupan seks kalian dengan lebih baik ya?

#4. Kekuatan memori akan merudum dengan mendadak

Pernahkah anda kehilangan kunci kereta kerana terlupa telah menyimpannya di mana
? Jika ya, sila perhatikan kehidupan anda. Ada kemungkinan bahawa anda telah berhenti lakukan seks dalam tempoh lama!

Ini kerana sudah terdapat banyak kajian yang mengatakan bahawa individu yang lebih banyak melakukan hubungan intim dengan pasangan lebih kuat memorinya berbanding dengan yang kurang atau tidak melakukannya.

Ini kerana kekerapan seks mempunyai kaitan yang sangat rapat dengan pertumbuhan neuron di dalam otak kita. Oleh itu, tiada sebarang masalah untuk bersetuju dengan ajakan pasangan anda untuk beraksi selepas ini.

#5. Sukar mendapatkan tidur yang lena

Tanpa kitaran seks yang sihat, anda sudah pasti akan kehilangan hormon seperti prolaktin dan oksitoksin yang
mampu membantu kalian mendapatkan tidur yang berkualiti
.

Khusus buat wanita pula, kurang berasmaradana akan mengakibatkan penurunan kadar estrogen dalam tubuh badan. Kesannya, waktu tidur akan sedikit terganggu.

Oleh itu, jangan sesekali abaikan seks ya? Tanpanya, tidur yang mencukupi dan berkualiti mungkin agak sukar untuk dicapai!

#6. Kurang seks, kurang senaman

Seks secara umumnya dapat membakar kira-kira 5 kalori dalam masa 1 minit. Ia bersamaan dengan aktiviti jalan kaki pantas. Bukan itu sahaja, seks juga adalah aktiviti yang sangat memerlukan oksigen dan penggunaannya adalah lebih kurang sama dengan aktiviti berkebun dan turun naik tangga.

Jadi, tentu sekali kurang atau berhenti lakukan seks secara total akan menyebabkan kalian
 kurang melakukan senaman dalam masa yang sam
a.

Kesannya pula sudah tentu akan mengakibatkan tubuh badan menjadi kurang sihat. Jadi, jangan abaikan hubungan seks ya!


Jemur Kemaluan Boleh Naikkan Ghairah Intim Wanita, Fakta Atau Mitos?

Jemur kemaluan di bawah cahaya matahari untuk naikkan ghairah seks atau nafsu wanita?

Di Malaysia, mungkin masih belum berlaku lagi hal sebegini, namun ia telah menjadi 1 trend di luar negara.

Ada beberapa
 influencer
 di media sosial seperti di Instagram yang melakukan penjemuran kemaluan dan mendakwa i
a baik untuk kesihatan serta mampu meningkatkan nafsu wanita.

Namun ternyata apa yang dilakukannya itu mendapat tentangan ramai pihak termasuklah pakar-pakar perubatan.

Apakah manfaat kesihatan yang kononnya didakwa boleh diperoleh daripada aktiviti penjemuran kemaluan tersebut?

Baca lebih lanjut tentang Kesihatan Wanita
di sini.

Menjemur kemaluan atau
perineum sunning
 dan kaitannya dengan nafsu wanita

Aktiviti menjemur kemaluan atau disebut sebagai
perineum sunning
 ini telah mula menjadi sesuatu yang viral sejak dimuatnaik oleh seorang
influencer
, Meagen di Instagram miliknya.

Perineum adalah bahagian tubuh yang terletak di antara lubang dubur dan juga faraj bagi wanita, atau antara dubur dan juga
zakar jika bagi lelaki
.

Menurut Meagan, ini adalah amalan pengikut Taoist purba yang berasal dari Timur Jauh. Meagen menjelaskan, perineum adalah 1 laluan keluar masuk tenaga ke dalam tubuh manusia.

Dakwaan manfaat kesihatan amalan menjemur kemaluan dengan nafsu wanita

Melalui hantaran di Instagram miliknya itu, dia mendakwa, ada pelbagai manfaat terhadap kesihatan tubuh yang akan diperoleh daripada aktiviti menjemur kemaluan ini.

Antaranya adalah:

Menguatkan organ

Menggalakkan tidur yang berkualiti

Mengekalkan kesihatan dan panjang umur

Membantu menaikkan ghairah seks

Menyeimbangkan tenaga nafsu wanita

Artikel berkaitan:

Tanpa Berjimak, Ini 4 Posisi Bikin Si Dia Ghairah Dengan Teknik Bergesel

Ghairah Tengok Benda Seksi Sebab Hidung Berdarah? Ini Jawapan SEBENAR Anda Perlu Tahu

Menurut Meagan lagi, kesan daripada amalan tersebut telah dirasakan olehnya sejak sekian lama.

Dia mengaku telah mengamalkan kaedah ini sejak beberapa bulan yang lalu dan melakukan rutin penjemuran kemaluan selama 5 minit setiap hari.

Malahan, dia juga mendakwa penjemuran kemaluan selama 5 minit setiap hari mampu memberikannya tenaga selama berjam-jam kerana mendapat tenaga daripada sumber
cahaya matahari.

Adakah ia selamat untuk dilakukan?

Ramai pakar perubatan menyatakan bahawa seperti anggota tubuh badan anda yang lain,
perineum ini juga tidak sepatutnya didedahkan kepada cahaya matahari.

Menurut Dr. Nazanin Saedi, Pengarah di
Jefferson Laser Surgery and Cosmetic Dermatology Center
, kawasan perineum ini juga adalah seperti bahagian tubuh yang lain.

Ia
memerlukan perlindungan daripada cahaya matahari
 dengan cara memakai pakaian yang sepatutnya.

Dr. David E. Bank, pengasas
Mount Kisco’s The Center for Dermatology, Cosmetic & Laser Surgery
 pula menambah, amalan ini sebenarnya amat berbahaya.

Keadaan kulit adalah agak sensitif dan ia
berisiko menyebabkan berlakunya kanser kulit dalam jangka masa panjang.

Selain itu, kedua-dua doktor perubatan ini juga sependapat dengan mengatakan manfaat yang didakwa daripada aktiviti ini tidak mempunyai bukti saintifik.

Anna Karp, Ahli Dermatologi di
NYU Langone Health
 pula berkata, jika aktiviti penjemuran kemaluan dilakukan kerana ingin menambah bilangan vitamin D pada tubuh, ia sepatutnya perlu melalui pengambilan vitamin.

Bukan melalui aktiviti
perineum sunning
 seperti ini.

Adakah
perineum sunning
 membantu membekalkan vitamin D pada tubuh?

Vitamin D diperlukan oleh tubuh untuk membantu memudahkan penyerapan kalsium
. Hasilnya, tulang dan gigi kita akan menjadi lebih kuat.

 Ia boleh diperoleh daripada sumber cahaya matahari melalui pendedahan anggota tubuh badan yang besar seperti dada, kaki dan juga tangan.

Namun, amalan kaedah
perineum sunning
 untuk mendapatkan sumber vitamin D khusus di kawasan sekitar lubang dubur amatlah tidak masuk akal.

Malah, jika ia terus dan kerap dilakukan, seseorang itu berpotensi untuk mendapat masalah kesihatan yang lain pada masa hadapan.

Ia berisiko untuk menyebabkan melanoma atau jenis kanser kulit yang lain.

Jika benar-benar ingin mencukupkan keperluan vitamin D harian, tidak semestinya anda perlu berjemur di bawah matahari apatah lagi dengan menjemur kemaluan anda.

Terdapat pelbagai jenis
makanan yang mengandungi sumber vitamin D seperti ikan, kuning telur, cendawan dan juga udang
.

Melalui pengambilan jenis makanan seperti ini, ia boleh membantu tubuh anda untuk memperoleh sumber vitamin D yang mencukupi.

Jangan terima bulat-bulat dakyah perubatan palsu di media sosial

Penyebaran maklumat seperti ini jelas bertebaran di pelbagai sumber media sosial. Sebagai contoh, ada yang mendakwa sesetengah amalan atau aktiviti tertentu mampu merawat kanser dan sebagainya.

Begitu juga dengan penyebaran berkenaan amalan menjemur kemaluan yang didakwa dapat meningkatkan nafsu wanita dan juga lelaki, kesemuanya bermula daripada media sosial.

Dr. Stephanie Ooi daripada
MyHealthcare Clinic
, London berkata,
ini adalah contoh yang biasa berlaku bagaimana maklumat yang salah berkenaan perubatan disebarkan di media sosial
sehingga membahayakan orang awam jika dipraktikkan.

Artikel berkaitan:

Awas, Jangan Mudah Percaya Dengan Nasihat Influencer Di Media Sosial!

Ramai Guna Media Sosial Untuk Diagnosis Masalah Alat Sulit, Kajian

Dr. Stephanie turut menambah, tiada sebarang bukti saintifik yang menyokong dakwaan manfaat kesihatan seperti menaikkan nafsu wanita atau ghairah seks melalui aktiviti menjemur kemaluan ini.

Cara terbaik adalah dengan bertanya kepada mereka yang berkelayakan seperti doktor jika mempunyai sebarang kemusykilan.


Kanser Paru-paru: Bagaimana Pesakit Remaja Menguruskan Emosi?

Bagi remaja, kanser paru-paru sukar untuk diatasi. Di samping perubahan fizikal, anak anda akan mengalami gelojak emosi selepas mendapat tahu diagnosis dan semasa rawatan. Ramai pesakit kanser paru-paru mendapat sokongan daripada rakan dan keluarga mereka. Ibu bapa, rakan-rakan, remaja lain yang menghidap kanser, dan anggota kesihatan anak anda boleh memberikan sokongan dalam pelbagai cara.

Kanser Paru-paru: Tip Menguruskan Emosi

Bercakap dengan doktor dan jururawat anda

Bercakap dengan doktor atau anggota kesihatan mungkin sukar pada kali pertama, tetapi ia akan menjadi lebih mudah. Anda adalah orang yang paling memahami perasaan anda. Doktor dan jururawat tidak dapat membaca minda anda, jadi anda harus bercakap secara terbuka dan jujur kepada mereka, supaya mereka dapat melakukan kerja mereka. Berikut adalah beberapa petua yang boleh membantu:

Berterus terang dan beritahu mereka bagaimana perasaan anda, apa-apa kesakitan dan kesan sampingan yang anda alami. Anggota kesihatan harus mengetahui keadaan anda untuk mengetahui sama ada anda bertindak balas terhadap kanser dan rawatan atau tidak.

Semasa berada di hospital, hanya beritahu jururawat dan kakitangan apa yang anda perlukan. Jika anda berasa susah untuk bercakap dengan mereka, mintalah kepada ibu bapa anda untuk berbincang dengan mereka sebaiknya. Di samping itu, anggota kesihatan boleh membantu anda berhubung dengan  kumpulan sokongan, kaunselor, ahli terapi yang boleh memberi lebih banyak faedah kepada anda

Bercakap dengan keluarga dan rakan-rakan

Bercakap dengan seseorang yang boleh anda percayai seperti rakan, guru, atau seseorang dalam komuniti keagamaan anda. Mereka adalah penyokong terbaik yang boleh membantu anda menyuarakan fikiran dan perasaan ketika berhadapan kanser paru-paru.

Bercakap dengan remaja lain yang menghidap kanser

Oleh sebab mereka berada dalam situasi yang sama dengan anda, mereka dapat memahami bagaimana perasaan dan kebimbangan anda. Tambahan lagi, mereka boleh memberi anda lebih banyak petua dan pengalaman untuk menangani kesan sampingan rawatan, masalah sekolah, dan bercakap dengan doktor anda. Anda boleh melakukan perkara ini untuk berhubung dengan pesakit lain:

Bercakap dengan remaja yang anda jumpai di hospital atau kumpulan sokongan.

Mencari organisasi yang berdedikasi dalam membantu pesakit kanser.

Menyertai organisasi yang membantu pesakit kanser remaja melalui Internet dan media sosial.

Mendapatkan cadangan daripada jururawat atau doktor anda.

Berhubung dalam talian

Anda boleh berhubung dengan orang melalui kumpulan dan organisasi dalam talian yang menawarkan sokongan melalui Internet. Ia adalah alat yang terbaik untuk orang untuk saling berhubungan. Walaupun bercakap dalam talian boleh menjadi lebih mudah untuk dibicarakan, anda harus berhati-hati terhadap maklumat peribadi. Orang yang berniat jahat mungkin mahu bercakap dengan anda untuk tujuan yang tidak baik, jadi anda harus berbincang dengan ibu bapa anda mengenainya. Jangan takut untuk bertanya kepada jururawat atau doktor tentang apa sahaja yang anda dengar atau baca yang mencurigakan atau sedikit berbeza. Pelan rawatan setiap orang dan tindak balas terhadap rawatan itu sedikit berbeza. Cari kumpulan dan organisasi dalam talian yang menawarkan sokongan.

Mendapatkan bantuan profesional

Walaupun anda mendapat sokongan daripada keluarga dan rakan anda, kaunselor profesional, pekerja sosial, atau ahli terapi boleh membantu anda dan keluarga anda melalui perasaan anda tentang kanser. Kebanyakan hospital dan pusat rawatan mempunyai profesional kesihatan mental yang dilatih untuk membantu remaja penghidap kanser. Bertanya doktor anda untuk mencadangkan kaunselor yang berpengalaman bekerja dengan remaja penghidap kanser.

Menulis

Apabila anda berasa tidak suka untuk bercakap, menulis boleh membantu. Sesetengah orang menulis fikiran, perasaan, dan impian. Selain itu, ada yang melukis, menulis cerita atau membuat puisi. Anda mungkin boleh membuat jurnal atau buku nota hanya untuk tujuan ini.

Baca juga:

Masalah Sosial Dalam Kalangan Remaja: Apa Penyelesaiannya?

Remaja dan Bagaimana Memahami Jiwa Mereka

Bagaimana Muzik Mempengaruhi Emosi?


STOP Buang Taugeh Dalam Mi Goreng! Banyak Manfaat Taugeh Yang Anda Tak Tahu!

Sayur taugeh merupakan satu tumbuhan bercambah yang masih diperingkat awal atau muda. Dalam bahasa Inggeris, ia dikenali sebagai
bean sprouts,
 dan apabila ia ditafsirkan ke dalam bahasa Melayu, membawa maksud, kacang yang bercambah, yang akhirnya membawa kepada penghasilan taugeh.

Proses penghasilan sayur taugeh ini bermula dengan proses percambahan benih, dalam kes ini, adalah percambahan
benih kacang hijau
. Ia akan direndam selama beberapa jam.

Benih yang direndam ini kemudiannya akan didedahkan kepada gabungan suhu dan kelembapan yang betul. Dalam tempoh selama dua hingga tujuh hari, ia akan mula bercambah. Ia sudah boleh dituai atau diambil apabila ia mula mencapai ketinggian dalam 2 hingga 5cm.

Sebenarnya selain kacang hijau, pelbagai jenis benih turut boleh dicambah seperti sayur taugeh, antaranya seperti:

Kekacang dan pea seperti lentil,
kacang soya
, kacang hitam,
green pea

Bijirin seperti beras perang dan quinoa

Sayuran atau pucuk berdaun seperti lobak, brokoli atau bit

Kacang atau biji seperti badam, biji alfafa, biji labu, biji bijan atau biji bunga matahari

Tumbuhan yang melalui proses percambahan ini boleh dimakan secara mentah atau anda juga mempunyai pilihan untuk memasaknya sedikit atau sekejap sebelum memakannya.

Manfaat Sayur taugeh

Sayur taugeh adalah sejenis sayur-sayuran yang malang sekali, kurang digemari oleh kebanyakan individu tanpa mengira jantina dan usia. Sebenarnya, ia mempunyai pelbagai khasiat yang ramai tidak tahu. Berikut adalah beberapa manfaat yang boleh diperolehi dengan memakannya, seperti:

Kaya protein

Ia sebenarnya mempunyai dua kali ganda lebih banyak protein berbanding
daging lembu atau ayam.
 Antara kebaikannya adalah ia mampu meningkatkan kesuburan terutamanya lelaki yang sangat memerlukan protein untuk menghasilkan hormon untuk tujuan kesuburan.

Kaya enzim

Berbanding sayur-sayuran lain, ia mengandungi 100 kali ganda enzim. Ia sangat penting untuk fungsi tubuh badan terutamanya untuk
proses pencernaan.
 Enzim mampu membantu individu yang mempunyai masalah penghadaman dan kembung perut.

Kaya serat

Dalam pada itu, ia juga baik untuk fungsi penghadaman kerana ia mengandungi kandungan serat yang tinggi. Serat ini akan membantu meleraikan lemak dan
toksin dalam tubuh badan
 lalu mengeluarkannya. Ini sekali gus dapat membantu anda mengawal berat badan.

Kaya antioksidan

Taugeh yang kaya antioksidan dan asid amino sebenarnya mampu memberikan pelbagai kebaikan. Antaranya yang penting adalah melawan kanser dan memperbaiki fungsi otak. Dalam masa yang sama, memakannya juga sebenarnya adalah amalan awet muda yang sangat bagus untuk diikuti.

Kaya asid lemak

Selain itu, ia juga sangat kaya dengan asid lemak. Kebanyakan individu tidak mendapatkan asid lemak omega-3 kerana hanya bergantung kepada makanan laut atau telur sahaja. Oleh itu, tidak salah rasanya jika anda mengambilnya sebagai alternatif, bukan?

Kaya vitamin

Paling penting, taugeh sebenarnya sangat kaya dengan vitamin seperti vitamin A, C, E dan pelbagai lagi dalam keluarga vitamin B.
Vitamin-vitamin
 ini sangat penting untuk tumbesaran dan perkembangan tubuh badan anda.


Kantoi Depan Anak Tatkala Asyik Asmaradana! Apa Yang Ibu Bapa Perlu Lakukan?

Sedang asyik berasmaradana dengan pasangan, tiba-tiba si kecil menyergah kalian berdua! Terkantoi pula seks depan anak.

Ini adalah situasi yang mungkin akan terjadi jika pasangan suami isteri tertangkap melakukan
aktiviti seksual
di hadapan anak.

Ia bukan sahaja akan membuat anda dan pasangan panik, malah menimbulkan tanda tanya sama ada untuk berhenti atau teruskan sahaja.

Persoalannya, bolehkah suami isteri bersetubuh di hadapan anak? Jom ikuti artikel ini dengan lebih lanjut!

Untuk mendapatkan lebih banyak info tentang Kesihatan Mental, sila dapatkannya
 di sini.

Kantoi asmaradana depan anak, berhenti atau teruskan?

Ini adalah persoalan utama yang harus dijawab terlebih dahulu sekiranya anak terdengar atau ternampak ibu dan ayah mereka
sedang asyik menjalankan projek asmara
.

Buat ibu bapa,
jawapan mudahnya adalah untuk berhenti dan jangan teruskan
!

 Ini kerana adalah tidak sesuai untuk anda melakukan aktiviti seksual di hadapan anak yang sedang dalam proses mempelajari apa itu definisi seks yang sebenar.

Bukan sahaja ia akan mendedahkan si kecil kepada perlakuan yang belum sepatutnya diketahui malah akan membuat fikiran mereka terganggu dan bercelaru.

Dalam pada itu, anda juga mungkin perlu
menjelaskan kepada mereka situasi yang sebenar
 mengikut usia si manja anda, lakukan petua kami ini:

Kantoi seks depan anak kecil

Anak kecil yang
masih bayi
 sehingga penuntut sekolah rendah mungkin masih kecil dan belum faham tentang seks.

Disebabkan itu, mereka mungkin akan berfikiran bahawa ia adalah perbuatan ganas dan ayah mereka sedang dalam usaha untuk ‘mencederakan’ ibu mereka.

Berhentilah dari melakukan aktiviti tersebut dan ambil masa untuk jelaskan bahawa
 kalian berdua hanya sedang bermesraan
 dan tiada apa perlu dirisaukan.

Anak remaja

Anak remaja yang berusia belasan tahun sudah pasti telah tahu tentang seks
 namun masih belum terbuka tentangnya.

Sekiranya terkantoi di hadapan mereka, perasaan yang mungkin timbul mungkin adalah geli hati dan cuba untuk mengelak dari disoal oleh kalian berdua.

Maka berhentilah seketika dan minta mereka keluar dan berlalu pergi dari
kamar tidur
 dengan nasihat untuk mengendahkan sahaja apa yang telah ditonton.

Baca juga:

Kantoi seks depan anak dewasa

Anak
dewasa
yang berusia puluhan tahun adalah ‘pakar’ tentang seks dan bersikap lebih terbuka tentangnya.

Namun jika terkantoi, sudah pasti anda dan pasangan yang akan berasa malu kerana ia akan dijadikan bahan ejekan dan usikan mereka pula kelak.

Ini tidak bermakna kalian perlu teruskan ya? Berhentilah dan cuba pura-pura anda tidak mengetahui kehadiran mereka sehingga tiada lagi gangguan.

Jadi, boleh atau tidak seks depan anak?

Untuk menjawab persoalan sama ada boleh atau tidak suami isteri bersetubuh depan anak, jawapannya adalah tidak boleh dan ia perlu dielakkan dengan tegas.

Ini kerana mereka masih lagi dalam proses untuk belajar tentang seks dan jika terdedah terlalu awal, maka mungkin akan timbul masalah yang lain pula.

Menurut Dr. S. Anandalakshmy yang merupakan Penasihat Perkembangan dan Pendidikan Kanak-kanak dari Chennai, India,
purata normal usia si kecil yang telah terdedah dengan seks adalah sekitar usia 8 tahun
.

Pun begitu, ini tidak bermakna adalah selamat untuk anda mempertontonkan adegan hangat anda dan pasangan di hadapan mereka jika telah mencapai usia ini.

Adalah lebih baik untuk kalian sorokkan dan selindungi segala aktiviti seksual dari anak anda pada semua peringkat usia kerana ia adalah privasi kalian berdua.

Selain itu, ia juga mungkin akan menimbulkan keinginan seksual mereka terlalu awal lantas mengakibatkan
masalah seksual yang membimbangkan seperti beronani
.

Maka, jangan sesekali suami isteri bersetubuh di hadapan anak okay!

Ibu bapa perlu pandai curi masa elak kantoi seks depan anak

Namun kami tidak kata bahawa anda dan pasangan tidak boleh terus menjalani kehidupan seks tatkala anak berada di rumah ya?

Boleh, cuma ada beberapa tip yang kalian berdua perlu ikuti:

Lakukan seks di tempat lain selain kamar tidur

Lakukan seks tatkala anak tidak berada di rumah

Samarkan suara manja kalian dengan muzik atau bunyi yang kuat

Pastikan ‘line clear’ sebelum mula beraksi dengan hebat

Jika terkantoi seks depan anak, jangan teruskan dan berhenti serta boleh cuba guna petua yang kami beri di atas untuk menjelaskan situasi sebenar kepada mereka.


Arteriosklerosis: Ia Buat Risiko Serangan Jantung & Strok Jadi Lebih Tinggi?

Apa itu arteriosklerosis?

Apa itu arteriosklerosis berlaku apabila arteri menjadi keras dan menyempit lantas menyekat aliran darah ke organ lain.

Ini boleh menyebabkan serangan jantung, strok, dan penyakit vaskular periferi!

Bagaimana untuk tahu jika anda ada kondisi ini?

Arteriosklerosis berkembang perlahan dari masa ke masa.

Pada peringkat awal, arteriosklerosis tidak menunjukkan sebarang simptom.

Biasanya, anda tidak akan tahu anda mempunyainya sehingga arteri anda terlalu sempit sehingga ia memberi kesan kepada bekalan darah ke organ anda.

Gumpalan darah boleh membentuk dan menyekat aliran darah,
mencetuskan serangan jantung atau strok
.

Bergantung pada lokasi arteri yang terjejas, simptom mungkin berbeza-beza:

Arteri jantung: sakit dada dan tekanan

Arteri yang membawa kepada otak: kelemahan yang tidak normal atau kebas pada anggota badan, masalah bercakap, pertuturan yang tidak jelas, penglihatan berubah, otot yang mengendur

Cabang-cabang arteri: sakit kaki

Arteri yang membawa kepada buah pinggang:
tekanan darah tinggi
,
masalah buah pinggang

Sekiranya anda melihat mana-mana simptom di atas, sebaiknya dapatkan rawatan perubatan secepat mungkin untuk mencegah serangan jantung atau strok.

Apa punca arteriosklerosis?

Ramai orang yang menghidap arteriosklerosis mempunyai masalah yang muncul semula pada zaman kanak-kanak.

Walaupun sukar untuk menentukan apa punca arteriosklerosis, doktor percaya bahawa keadaan boleh mengakibatkan kerosakan tertentu pada lapisan dalaman arteri.

Kerosakan ini mungkin disebabkan oleh:

Tekanan darah tinggi

Tahap kolesterol tinggi

Trigliserida tinggi

Penggunaan tembakau

Rintangan insulin, obesiti atau diabetes

Keradangan atau jangkitan dari penyakit

Sekiranya dinding dalaman arteri rosak
, sel-sel darah dan bahan lain dalam aliran darah cenderung berpindah ke lokasi yang cedera, menarik kolesterol dan produk selular.

Lama kelamaan, pembesaran semakin besar dan lebih besar, menyekat bekalan darah ke organ.

Selepas beberapa lama, plak boleh pecah dari tapak tersebut dan masukkan aliran darah anda.

Atau, lapisan plak boleh pecah, melepaskan lemak dan bahan yang dikumpul ke dalam aliran darah dan ini boleh mengakibatkan pembekuan darah.

Sekiranya pembekuan terjadi di dalam arteri yang membawa darah kepada jantung anda, anda mungkin berisiko akan mengalami serangan jantung.

Bagaimana cara untuk merawatnya?

Kebanyakan masa,
 pengumpulan dalam arteri anda tidak boleh dikeluarkan
.

Walau bagaimanapun, penyesuaian ubat dan gaya hidup boleh membantu melambatkan atau menghentikan proses yang semakin meningkat.

Individu dengan arteriosklerosis sering diberi ubat untuk kolesterol tinggi dan tekanan darah tinggi untuk menguruskan pembentukan dan mencegah serangan jantung dan strok.

Prosedur pembedahan boleh digunakan untuk membuka penyumbatan yang disebabkan oleh arteriosklerosis.

Selain rawatan perubatan, penting untuk mengamalkan gaya hidup sihat – makan secara sihat, melakukan senaman, berhenti merokok.

Walaupun perubahan mungkin tidak akan membantu anda menghilangkan penyumbatan, ia berkesan dalam
menjaga serangan jantung dan menghindari strok
.


Selalu Orang Kata Sup Ketam Penawar Demam Denggi, Adakah Ia Fakta Atau Mitos Semata-Mata?

Seringkali kita terdengar atau terbaca mengenai mitos yang mengatakan sup ketam merupakan penawar kepada penyakit demam denggi. Adakah penyataan ini fakta atau auta semata-mata?

Jom sama-sama kita kuti artikel ini untuk mengetahui mengenainya dengan lebih lanjut.

Apa itu demam denggi?

Sebelum kita pergi dengan lebih mendalam lagi, wajarlah kita mengenali serba sedikit tentang penyakit yang boleh membawa maut ini terlebih dahulu.

Untuk pengetahuan anda,
 demam denggi adalah sejenis penyakit jangkitan virus bawaan nyamuk Aedes aegypti
 yang sudah dijangkiti.

Secara umumnya, terdapat empat jenis virus yang boleh mengakibatkan demam denggi iaitu DEN 1, DEN 2, DEN 3 dan DEN 4. Penyakit ini adalah sangat berbahaya jika tidak mendapatkan rawatan awal sehingga boleh mendatangkan maut!

Sup ketam memang benar boleh merawat demam denggi?

Di negara kita, terdapat banyak rawatan tradisonal dicadangkan dan ditawarkan bagi mengubati pelbagai jenis penyakit. Begitu juga dengan demam denggi.
Ada yang mempercayai bahawa
demam denggi boleh dirawat dengan memakan sup ketam
.

Selain itu juga, ada yang mempercayai bahawa jus betik dan minuman isotonik juga dapat membantu meningkatkan platlet dalam darah. Persoalannya, sejauh manakah kebenaran kenyataan ini?

Menurut Dr. Hafizah Mohamed Haniba yang merupakan Pegawai Perubatan Kanan Perubatan Am Hospital Seri Manjung, ia adalah tidak benar sama sekali kerana setakat ini tiada kajian saintifik yang membuktikan demam denggi mampu disembuhkan menerusi tiga jenis bahan makanan itu.

 Jelas beliau lagi, masih belum wujud apa-apa kaedah atau rawatan khusus sama ada moden atau tradisional untuk merawat penyakit itu.

Penafian mitos ini dikuatkan lagi dengan kenyataan daripada Prof. Dr. Adeeba Kamarulzaman, Dekan Fakulti Perubatan Universiti Malaya (UM).

Beliau menjelaskan punca kematian akibat demam denggi bukan disebabkan platlet darah rendah tetapi berpunca daripada kebocoran plasma akibat tiada tekanan dalam salur darah.
Ini kemudiannya akan mengakibatkan tekanan darah rendah dan tidak dapat sampai ke jantung.

Konklusinya, tiada kena mengena bahawa sebarang jenis makanan boleh meningkatkan plasma dalam darah sekali gus
menyembuhkan penyakit demam denggi
.

Ya, ia hanya sekadar mitos semata-mata

Hakikatnya, sup ketam, jus betik, minuman isotonik atau apa-apa juga bahan makanan lain bukan satu solusi untuk merawat demam denggi.

Menurut Dr. Mohammad Omar yang merupakan Pengarah Jabatan Kesihatan Negeri, bahan-bahan makanan ini hanya sekadar satu bentuk makanan tambahan dan bukan pengganti kepada rawatan yang sewajarnya.

Meskipun terdapat beberapa kajian yang mengatakan ada
 bahan makanan yang boleh merawat demam denggi
, ia hanyalah sekadar mitos semata-mata.

Sebaiknya, segera berjumpa doktor jika terdapat sebarang tanda anda dijangkiti demam denggi okay!

Hello Health Group
 tidak menyediakan nasihat perubatan, diagnosis, atau rawatan.

Baca juga:

Denggi: 5 Soalan Lazim Mengenainya

Adakah Terdapat Vaksin Untuk Denggi?

Awasi Demam Denggi Jika Badan Panas Lebih 3 Hari

Rawatan Demam Denggi. Apa Yang Perlu Anda Tahu

Selain Denggi, Malaria Juga Penyakit Bahaya Bawaan Nyamuk – Ini 5 Cara Mencegahnya!


Memang Untung Bagi Penggemar Tomato, Membantu Melawan Diabetes & Melindungi Jantung Anda!

Buat anda yang masih tertanya-tanya, tomato adalah termasuk dalam kategori buah-buahan secara genetiknya tetapi seringkali disediakan dan dihidangkan sebagai sayur-sayuran.
Walau apapun kategorinya, tidak dapat dinafikan manfaat buah tomato sememangnya mengandungi pelbagai nutrisi yang diperlukan oleh tubuh badan kita.

Ikuti artikel ini untuk mengetahui dengan lebih lanjut mengenai manfaat buah tomato terhadap kesihatan.

Manfaat buah tomato terhadap kesihatan

Secara umumnya,
 tomato mengandungi kandungan air sebanyak 95% dan selebihnya adalah karbohidrat dan serat
.
Berikut merupakan anggaran nutrien yang terdapat dalam tomato mentah berjisim 100 gram:

Kalori: 18

Air: 95%

Protein: 0.9 gram

Karbohidrat: 3.9 gram

Gula: 2.6 gram

Serat: 1.2 gram

Lemak: 0.2 gram

Dalam pada itu, tomato mempunyai pelbagai lagi manfaat buah tomato terhadap kesihatan individu, antaranya:

#1. Tomato adalah sumber vitamin

Sebiji tomato boleh membekalkan sekurang-kurangnya 40% daripada keperluan vitamin C dalam badan.

Selain itu, tomato juga mengandungi vitamin A yang mempunyai sangat penting untuk sistem imun, kulit dan penglihatan. Tomato juga tinggi dengan kandungan vitamin K yang bagus untuk tulang anda.

#2. Ia membantu melindungi kesihatan jantung

Tomato mengandungi antioksidan yang dinamakan
 lycopene
.
Ia merupakan antioksidan yang dikatakan berfungsi untuk melindungi kesihatan jantung
.

Kajian menunjukkan bahawa makan produk berasaskan tomato adalah lebih efektif berbanding mengambil suplemen
lycopene
.

Menurut kajian lagi, individu yang mempunyai kandungan darah yang tinggi dengan antioksidan ini kurang berisiko menghidapi sindrom metabolik yang merupakan faktor risiko penyakit jantung, strok dan diabetes.

#3. Ia membantu melindungi kesihatan kulit

Tomato bukan sahaja akan memberi manfaat kepada kesihatan malahan juga kecantikan.

Ini kerana
tomato dapat membantu melindungi kesihatan kulit
 daripada sinaran matahari dan menghasilkan pro-kolagen, yang berfungsi mengekalkan struktur kulit bagi membuat individu kelihatan awet muda.

#4. Manfaat buah tomato membantu memperbaiki penglihatan

Selain itu, tomato juga adalah bagus untuk mata anda. Ini kerana tomato mempunyai kandungan
lycopene
,
lutein
 dan
beta carotene
, yang berfungsi membantu melindungi mata daripada katarak dan
macular degeneration
.

#5. Ia membantu melancarkan sistem pencernaan

Tomato juga dapat membantu individu yang kerap mengalami masalah sembelit. Ini kerana tomato mengandungi kandungan serat dan cecair yang agak tinggi. Namun begitu, anda harus berhati-hati kerana bagi sesetengah individu, asid daripada tomato yang dimasak boleh mengakibatkan senak perut dan asid refluks.

#6. Ia membantu melawan penyakit seperti diabetes & kanser

Paling penting, tomato merupakan antara sumber makanan yang mampu melawan penyakit berbahaya seperti diabetes dan kanser.

Bagi individu yang mempunyai mempunyai diabetes jenis 2, tomato adalah makanan yang bagus kerana ia boleh mengurangkan risiko berlakunya peroksida lipid yang menyebabkan radikal bebas dan serangan jantung.

Tomato yang mempunyai kandungan
lycopne
juga mampu mengurangkan risiko kanser perut, prostat, ovari dan paru-paru.

Konklusinya, tomato yang tinggi kandungan
lycopene
, mempunyai pelbagai khasiat dan manfaatnya yang tersendiri untuk kesihatan dan kecantikan.

Oleh itu, pastikan tomato merupakan antara sumber makanan utama yang perlu ada dalam diet anda!

Hello Health Group
 tidak menyediakan nasihat perubatan, diagnosis, atau rawatan.


Persiapan Ke Alam Remaja, Menjelaskan Tentang Haid Kepada Anak Perempuan!

Setiap kanak-kanak
perempuan akan menginjak remaja
 dan menempuhi zaman akil baligh. Bermakna, mereka akan masuk ke alam anak dara. Namun, bagaimana ibu bapa perlu bersedia untuk menjelaskan tentang haid?

Untuk mendapatkan lebih banyak info tentang Keibubapaan, sila dapatkannya
di sini.

Cara menjelaskan mengenai haid

Berbincang seawal mungkin

Melangkah ke alam baru menjadi anak dara daripada kanak-kanak perempuan riang sudah tentu boleh menyebabkan kekeliruan.
Begitu juga halnya mengenai haid
.

Untuk berbincang mengenai haid, adakalanya tidak perlu menunggu sehingga anak bertanyakan kepada anda.

Anda boleh memilih masa yang sesuai untuk berbicara tentang akil baligh dan haid tanpa perlu menunggu sehingga usia anak mencecah 10 hingga 13 tahun, iaitu
tempoh biasa haid pertama
 berlaku.

Ini kerana kanak-kanak yang berusia enam tahun biasanya sudah cukup memahami mengenai fungsi badan semula jadi seperti haid.

Mendengar tentang darah haid atau akil baligh pastinya merupakan perkara yang menakutkan.

Biasanya keadaan ini terjadi disebabkan maklumat salah yang sering didengar dan akhirnya menjadi kepercayaan.

Oleh sebab itu, adalah penting untuk ibu bapa memastikan anak mendapat info yang tepat sebelum si kecil anda memegang status anak dara atau
lebih manis disebut, gadis sunti
.

Perkara yang positif

Dalam proses
penerangan anda mengenai haid
, sebaiknya kongsikan dengan cara yang positif.

Jika anda sukar untuk menjawab soalan atau tidak tahu jawapan yang bagaimana harus diberikan, elakkan daripada berbohong.

Kongsikan kepada anak anda bahawa proses mentrual ini adalah satu proses semula jadi. Ia juga istimewa bagi seseorang kanak-kanak perempuan untuk menjadi anak dara dan bergelar gadis.

Pastikan anda juga memberitahu kepadanya
bahawa kedatangan haid
 bermakna mereka akan mengalami perubahan bentuk
 badan.

Ia juga boleh berlaku secara cepat atau perlahan berbanding orang lain.

Alat keperluan khas

Haid bermakna anak dara anda juga harus tahu cara menggunakan
tuala wanita atau tampon
. Ajarkan kepadanya cara untuk membersihkan
 bahagian sulitnya
 dengan betul.

Ini untuk memastikan tahap
 kebersihan diri anak
 anda akan dapat dijaga sekali gus menghindari sebarang jangkitan.

Anak tanya, anda jawab

Apabila bercerita mengenai sesuatu perkara baru kepada si kecil, anda harus bersedia dengan soalan-soalan daripada si kecil anda.

Berikut merupakan antara beberapa soalan yang sering dan mungkin akan
 ditanya kepada anda mengenai haid
.

#1. Bagaimana period berlaku?

Bagaimana untuk menjelaskan mengenai perkara ini? Jika anak anda masih kecil, tidak perlu menerangkan secara saintifik.

Ini kerana perbuatan anda itu mungkin akan menyebabkan kekeliruan dan menghilangkan minatnya untuk mengetahui
lebih lanjut tentang haid
.

Jelaskan kepadanya, haid berlaku disebabkan
 perubahan hormon
 dalam badan. Hormon adalah merupakan sebatian bahan kimia.

Haid akan berlaku sekiranya
 seseorang wanita itu tidak mengandung
 dan keadaan ini merupakan keadaan setiap bulan.

Apabila anak anda meningkat dewasa, barulah anda jelaskan kepadanya bahawa haid berlaku apabila ovari melepaskan hormon estrogen dan progesteron.

Hormon ini menyebabkan lapisan
 pada rahim
 (atau rahim) terhasil.

Lapisan ini adalah sebagai persediaan sekiranya terdapat ovum (telur) yang disenyawakan.

Sekiranya tidak ada telur yang disenyawakan, lapisan itu akan luruh
maka terhasil darah haid
.

Proses yang sama berulang kembali dan ia biasanya mengambil masa sebulan untuk lapisan pada rahim untuk terhasil, kemudian luruh.

Itulah sebabnya kebanyakan anak dara atau wanita akan mengalami
 kedatangan haid sebulan sekali
.

#2. Mengapa wanita mengalami haid

Jika si kecil keliru dan bertanyakan adakah hanya kanak-kanak perempuan akan mengalami
 perubahan akil baligh
, katakan kepadanya bahawa kanak-kanak lelaki juga akan melangkah ke alam akil baligh.

Antara perubahan yang dilalui mereka adalah seperti pertambahan berat dan pertumbuhan
 rambut pada bahagian muka
.

Mengalami haid dan melangkah ke tempoh akil baligh bermakna seseorang anak dara itu boleh mengandung dan mempunyai bayi.

Menstruasi akan
menyebabkan perubahan pada rahim
 dan bahagian badan.

#3. Berapa lama haid berlaku?

Biasanya ia berlaku antara lima hingga tujuh hari. Tetapi ia mungkin lebih pendek atau lebih lama daripada itu.

#4. Berapa kerap haid berlaku?

Selalunya haid berlaku sekali dalam sebulan. Tetapi terdapat juga individu yang mengalaminya setiap tiga minggu sekali.

Malahan, ada sesetengah individu mengalami haid sekali setiap enam minggu.

#5. Apa itu PMS?

PMS adalah sindrom prahaid
, iaitu tempoh berlakunya perubahan fizikal dan emosi kepada seseorang individu sebelum kedatangan haid. PMS biasanya berlaku disebabkan perubahan hormon.

Selalunya apabila seseorang individu itu mengalami PMS, ia akan
 melibatkan emosi
menyebabnya menjadi lebih sensitif dan kesakitan pada bahagian payudara. Tetapi bukan semua
wanita akan mengalami PMS
.

#6. Bolehkah hamil selepas haid pertama?

Ini adalah perkara paling penting untuk dikongsikan kepada anak anda. Ini untuk menghindari segala perkara yang tidak diingini daripada berlaku.

Katakan kepadanya
bahawa sebaik sahaja period
, seseorang gadis boleh hamil, malahan terdapat juga risiko untuk
 mengalami kehamilan
walaupun sebelum period.

Jadi pesan kepada anak anda untuk sentiasa menjaga diri dan tidak sewenang-wenangnya membenarkan mana-mana individu untuk menyentuh dirinya terutama bahagian sulit.

#7. Berapa lama akan mengalami haid?

Jelaskan kepada anak bahawa
period merupakan satu keadaan
 yang akan dialami sehingga seseorang wanita itu mencapai usia antara 45 hingga 51.

Ini sekali gus bermakna pada usia ini juga seseorang wanita itu tidak boleh mengandung lagi.

#8. Adakah banyak darah haid yang akan keluar?

Kebiasaannya kita akan berasakan
 darah yang keluar itu banyak.
 Tetapi sebenarnya antara dua hingga empat sudu besar (30 hingga 59 ml) yang berlangsung selama tiga hingga tujuh hari.

Dan sudah tentu, keadaannya adalah berbeza bagi setiap anak dara atau wanita.


Apendiks: Siapa Yang Mungkin Paling Berisiko Mendapat Sakit Pada Perut Ini?

Apa itu

apendiks?

Apa itu apendiks adalah
 sejenis tisu kecil seperti kantung tisu yang terletak di bahagian kolon
 (cecum) di bahagian bawah abdomen.

Sakit apendiks berlaku akibat keradangan pada apendiks yang mana tisu berkenaan yang sepanjang 3 ½ inci berkembang daripada usus besar.

Terdapat kajian menyatakan apendiks mungkin berperanan adalam imuniti usus tetapi belum ada kepastiannya.

Namun, manusia boleh hidup tanpanya apabila dibuang akibat sakit apendiks.

Siapa yang mungkin paling berisiko mendapat ia?

Sesiapa sahaja boleh mendapat apendisitis (keradangan pada apendiks vermiformis), tetapi ia paling kerap berlaku terhadap individu berusia antara 10 hingga 30 tahun.

Kanak-kanak dan warga emas berisiko tinggi
 menghidapi apendisitis.

Apa punca apendiks?

Apa punca apendiks berlaku apabila ia
 disekat dan tersumbat, biasanya oleh najis, bendasing, kanser
 dan lain-lain.

Penyumbatan juga boleh berlaku daripada jangkitan kerana apendiks boleh membengkak sebagai tindak balas terhadap sebarang jangkitan dalam tubuh.

Apa simptom apendiks?

Kesakitan berhampiran pusat atau perut bahagian atas yang menjadi tajam apabila ia bergerak ke bahagian bawah abdomen kanan – ini biasanya merupakan tanda pertama.

Hilang selera makan

Perut mula bengkak

Mual atau muntah selepas sakit perut bermula

Demam 99-102 darjah Fahrenheit

Simtom lain yang mungkin berlaku
:

Kesakitan yang biasa atau tajam di mana-mana bahagian atas atau bawah abdomen, belakang atau rektum

Sakit ketika membuang air kecil dan kesukaran untuk membuang air kecil

Muntah yang mendahului sakit perut

Kekejangan perut yang teruk

Sembelit atau cirit-birit

Diagnosis

Diagnosis apa itu apendisitis adalah berdasarkan kepada simptom dan penemuan oleh doktor semasa pemeriksaan fizikal pesakit.

Seseorang yang mempunyai apendisitis biasanya mengalami kesakitan yang sederhana dan mendadak apabila doktor perlahan-lahan menolak ke bawah bahagian abdomen.

Selain itu ia juga sukar untuk dikenalpasti kerana simptomnya yang sangat serupa dengan penyakit lain seperti masalah pundi hempedu, pundi kencing atau jangkitan saluran kencing, penyakit Crohn, gastritis, jangkitan usus, dan masalah ovari.

Antara ujian yang dilakukan untuk membantu diagnosis adalah:

Ujian perut untuk mengesan keradangan

Uji air kencing untuk mengelakkan jangkitan saluran kencing

Peperiksaan rektum

Uji darah untuk melihat sama ada badan sedang melawan jangkitan

Imbasan CT atau ultrasound

Rawatan

Pembedahan membuang apendiks dipanggil
appendetomy

dan ia adalah rawatan standard bagi kebanyakan penyakit apendiks.

Umumnya, jika anda mendapat apendisitis, doktor cenderung menyarankan anda untuk mempercepatkan pembuangannya bagi mengelakkannya pecah.

Jika apendiks menjadi abses (bengkak yang bernanah), dua prosedur yang perlu dilakukan iaitu untuk mengalirkan abses dan bendalir, kemudiannya membuang apa itu apendiks.

Walaubagaimana pun, terdapat beberapa kajian yang menunjukkan bahawa dalam kes-kes tertentu rawatan akut apendiks dengan antibiotik boleh mengelakkan daripada melakukan pembedahan.


Ingin Hamil Lagi, Tapi Kenapa Sukar untuk Kembali Hamil?

Ramai pasangan yang inginkan lebih daripada seorang anak bagi memeriahkan lagi bilangan ahli keluarga mereka. Walau bagaimanapun, sesetengah pasangan berdepan dengan kesukaran untuk kembali hamil setelah melahirkan anak pertama. Keadaan ini merujuk kepada ketidaksuburan kedua, dan ia lebih banyak terjadi berbanding ketidaksuburan (pasangan yang sukar hamil dari awal). Terdapat pelbagai sebab di sebalik sindrom ini.

Masalah berkemungkinan dengan sistem pembiakan anda

Secara umumnya, peluang anda untuk hamil menurun disebabkan oleh faktor usia, terutamanya usia 35 tahun dan ke atas. Selain itu, kemungkinan terdapat masalah lain yang melibatkan sistem reproduktif (pembiakan) anda yang berlaku sebelum atau selepas tempoh anda melahirkan anak, dan ia beransur-ansur bertambah buruk. Jadi, penting untuk anda berjumpa dengan doktor bagi mengetahui sebarang kemungkinan yang boleh mengganggu konsepsi anda, termasuklah gangguan ovulasi, kerosakan tiub falopio atau uterus, penyakit keradangan pelvis (PID), tersumbat disebabkan oleh fibroid, dan lain-lain. Tambahan pula, kebarangkalian untuk keguguran juga meningkat dengan peningkatan usia dan penyakit diabetes.

Masalah yang berkemungkinan dengan pasangan anda

Usia 35 tahun dianggap sebagai usia yang boleh menurunkan peluang kesuburan, baik untuk wanita mahupun lelaki. Jika pasangan anda berusia 35 tahun atau ke atas, hormon, laluan sperma, dan spermanya adalah lebih terjejas. Selain itu, pasangan anda juga mungkin mengalami kekurangan sperma yang sihat atau sperma yang rendah kualiti, bermakna sperma yang ada pada mereka tidak cukup kuat untuk menembus pada telur. Keadaan-keadaan ini boleh berpunca daripada penyakit, makanan atau gaya hidup yang tidak sihat.

Perubahan dalam gaya hidup

Gaya hidup memainkan peranan yang penting dalam peluang kehamilan anda. Masalah ketidaksuburan kedua boleh berlaku disebabkan oleh perubahan gaya hidup anda. Jadi, penting untuk anda mengekalkan berat yang optima kerana masalah terlebih atau kurang berat memberikan kesan negatif dalam kesuburan anda. Tambahan pula, amalan merokok atau minum arak boleh menjejaskan kesuburan.

Penyebab yang sukar dikenal pasti

Selain daripada punca-punca yang disebutkan di atas, banyak pasangan yang masih berdepan dengan ketidaksuburan kedua tanpa sebab-sebab tertentu. Namun begitu, kira-kira 15% daripada golongan ini berjaya hamil selepas setahun mencuba dan 35% selepas dua tahun mencuba. Peluang untuk pasangan yang bawah usia 30-an adalah lebih tinggi berbanding mereka yang usia lebih 30-an.

Kesimpulannya, terdapat banyak sebab kepada ketidaksuburan kedua. Oleh itu, jika anda berhasrat untuk hamil semula, berjumpalah dengan pakar kesuburan untuk mendapatkan nasihat dan pandangan bagi menangani masalah kesihatan ini.


Seks Oral & Ciuman Boleh Jadi Punca Jangkitan Kelamin HPV, Bagaimana Elak?

HPV adalah jangkitan penyakit seksual. Terdapat khabar angin bahawa anda mungkin boleh dijangkiti HPV melalui ciuman, yang dipanggil HPV oral.

Untuk mendapatkan lebih banyak info tentang Kesihatan Seksual, sila dapatkannya
di sini.

Apa yang anda tahu mengenai HPV?

HPV atau turut dikenali sebagai
human papillomavirus
, adalah antara penyakit kelamin yang paling umu terjadi.

Lebih kurang 50% daripada mereka yang
aktif secara seksual
 berkemungkinan dijangkiti penyakit ini.

Tiada tanda-tanda yang boleh menunjukkan bahawa seseorang individu itu pembawa HPV, malah ada sesetengah keadaan,
 penyakit HPV ini akan hilang secara sendirinya.

Tetapi itu tidak bermakna kita boleh memandang remeh tentang penyakit ini kerana ia boleh membawa kepada masalah
kanser serviks
 atau kanser dubur mahupun zakar.

Terdapat kajian yang menunjukkan bahawa HPV tidak hanya menjangkiti mereka yang aktif melakukan hubungan seksual, tetapi ia juga boleh disebarkan melalui mulut ke alat kelamin atau mulut ke mulut.

Apa itu HPV Oral

HPV oral atau khususnya, HPV mulut dan tekak, turut boleh HPV jenis yang sama menyebabkan jangkitan pada kawasan
alat kelamin.

Terdapat beberapa jenis HPV jenis ini (dikenali sebagai “jenis berisiko tinggi”) boleh membawa kanser kepala dan kanser pada bahagian leher.

Ada juga jenis HPV lain, yang dikenali sebagai “jenis berisiko rendah” akan menyebabkan ketuat di dalam mulut atau tekak. Bagaimanapun, dengan suntikan HPV ini, ia akan membantu menghilangkannya sebelum komplikasi lain muncul.

Bagaimana boleh dijangkiti HPV oral?

Beberapa kajian telah dilakukan untuk mengenalpasti punca jangkitan HPV oral, namun hasil kajian-kajian tersebut menunjukkan hasil yang berbeza-beza.

Terdapat sesetengah pengkaji percaya HPV oral boleh menjangkiti melalui seks oral (mulut ke anus atau mulut ke alat kelamin) atau
ciuman mulut (french kissing).

Oleh itu, sama ada HPV menjangkiti dari satu individu ke individu lain masih tidak dapat disahihkan.

Namun satu perkara yang pasti, sekiranya satu pasangan itu bersama untuk satu tempoh lama dan mempunyai kecenderungan berkongsi HPV genital, bermaksud kedua mereka memiliki jangkitan tersebut.

Pastinya lebih banyak kajian perlu dilakukan untuk mengenal pasti bagaimana HPV oral boleh berjangkit antara satu individu dengan individu yang lain.

Cara mengurangkan risiko jangkitan?

Walaupun sehingga kini masih tidak ada bukti bagaimana HPV boleh berjangkit, namun dengan
penggunaan kondom
 atau
dental dam
(lapisan lateks nipis yang elastik) secara konsisten dan betul semasa melakukan
hubungan seks,
 atau seks oral, pastinya peluang dijangkiti HPV akan berkurangan.

Tetapi itu tidak bermakna bahawa HPV oral boleh dicegah 100 peratus jika anda menggunakan kondom atau
dental dam
.

Oleh itu, satu-satunya cara untuk memastikan bahawa anda tidak dijangkiti HPV adalah dengan tidak mengadakan hubungan seks.

Jika anda mempunyai sebarang soalan atau kebimbangan mengenai HPV, terus berjumpa doktor untuk mendapatkan jawapan, bimbingan dan rawatan lanjut.


Risau Faraj Terkoyak Masa Bersalin? Cuba Tip Ini Untuk Kurangkan Risikonya, Pasti Berkesan!

Perkara yang paling merisaukan bakal ibu adalah mengenai koyakan faraj ketika melahirkan anak. Ada ke cara untuk mengurangkan risikonya?

Koyakan faraj saat melahirkan anak

Koyakan faraj yang berlaku semasa bersalin terjadi kepada lebih 90% wanita.

Bahkan, situasi faraj terkoyak yang kecil adalah sangat umum untuk terjadi dengan anggaran hampir 99%.

Luka itu juga dapat sembuh dengan cepat sehingga ia nampak seperti keadaan normal dalam
proses kelahiran
.

Pun begitu, mendengar istilah
Miss V
 terkoyak semasa melahirkan anak sudah tentu sedikit sebanyak akan menimbulkan rasa takut.

Ia secara tidak langsung akan mewujudkan keinginan untuk menghindarinya dengan apa jua cara, kan?

Sesungguhnya agak mustahil untuk mengelakkan koyakan faraj semasa bersalin.
Tetapi ada cara boleh dilakukan untuk mengurangkan kemungkinan trauma yang teruk kesan
Miss V
 terkoyak.

Mengapa koyakan faraj terjadi?

Ketika tahap kedua proses melahirkan anak,
kepala bayi
 akan turun ke saluran kelahiran dan bergerak masuk ke perineum.

Pada saat ini, kulit perineum (bahagian antara faraj dan dubur) perlu menipis dan meregang pada kepala bayi.

Apabila kepala si manja mula keluar, bukaan labia dan faraj akan mula membonjol dan meregang. Jika kulit dan perineum belum cukup meregang, maka wujudlah risiko untuk faraj terkoyak.

Terdapat juga beberapa faktor lain yang meningkatkan risiko untuk kecenderungan berlakunya koyakan pada Miss V, seperti:

Bayi bersaiz besar

Etnik Asia

Kedudukan posterior bayi

Peningkatan berat badan semasa mengandung

Kelahiran faraj
 pertama

Walau bagaimanapun, sangat jarang untuk wanita menyedari faraj mereka terkoyak. Ini disebabkan oleh intensiti dan tekanan yang berlaku semasa tahap bersalin yang dilalui.

Selalunya selepas proses melahirkan anak, mereka akan dimaklumkan mengenai koyakan faraj yang terjadi dan ia akan mengundang rasa terkejut kerana mereka tidak merasakannya.

Mengenali tahap koyakan pada faraj

Secara umum, koyakan pada faraj atau luka perineum boleh dikelaskan kepada 4 jenis.

Koyakan yang paling biasa adalah tahap pertama dan kedua.

Faraj terkoyak tahap 1 biasanya berlaku apabila kulit mengalami koyakan tetapi dianggap kecil dan tidak akan dijahit atau hanya
 memerlukan beberapa jahitan
 sahaja.

Bagi koyakan tahap 2 pula akan melibatkan kulit dan otot pada sekitar faraj dan memerlukan beberapa jahitan.

Koyakan faraj yang lebih teruk jarang berlaku dan dianggarkan sekitar 1% kelahiran sahaja. Biasanya ia terjadi kesan daripada episiotomi.

Episiotomi merujuk kepada pemotongan yang dilakukan pada bahagian pembukaan faraj
 untuk mempercepat, mengelak ataupun mengurangkan risiko faraj terkoyak secara berlebihan.

Luka pada tahap 3 melibatkan koyakan pada kulit faraj, kulit perineum dan otot meliputi sehingga kes sfingter dubur (otot sekitar dubur).

Manakala keadaan Miss V terkoyak pada tahap 4 adalah sama dengan luka koyakan tahap 3, kecuali ia lebih meluas dan merangkumi sfingter dubur dan otot di sekelilingnya.

Kedua-duanya boleh menjejaskan fungsi dasar pelvis dan otot dubur.

Boleh ke untuk tahu tahap koyakan pada faraj yang mungkin akan dialami?

Sebenarnya, ia sukar untuk diramalkan jenis tahap koyakan pada faraj yang akan berlaku. Tetapi ada perkara yang boleh membantu mengurangkan risiko. Nak tahu?

Tip kurangkan risiko koyakan

Berikut adalah cadangan untuk mengurangkan kemungkinan faraj terkoyak semasa melahirkan anak:

Urutan perineum

Kedudukan/posisi semasa bersalin

Menggunakan kompres hangat pada perineum anda semasa bersalin

Mempunyai proses kelahiran terkawal dan perlahan melibatkan
kepala bayi

Tapi apa itu urutan perineum?

Urutan perineum untuk ibu mengandung

Bermula daripada minggu ke-35 kehamilan dan ke atas, anda atau pasangan boleh melakukan urutan perineum sehingga bayi dilahirkan untuk mengurangkan risiko koyakan faraj.

Urutan ini sangat bermanfaat bagi ibu yang baru pertama kali mengandung dan bersalin. Anda boleh memilih bantuan pasangan dalam hal ini.

Petua melakukan urutan perineum

#1 Mandian air suam

Mandi dan berendam dalam air suam sebelum memulakan urutan dapat membantu melonggarkan otot sekitar perineum.

#2Kuku pendek

Tisu sekitar faraj dan perineum anda sangat nipis. Pastikan kuku anda pendek untuk mengelakkan calar atau luka pada kulit mahupun rasa tidak selesa pada kawasan ini.

#3 Kedudukan selesa

Anda perlu berada dalam keadaan tenang semasa urutan dilakukan, jadi penting untuk mendapatkan kedudukan yang menyelesakan.

Tempat yang terbaik untuk melakukan urutan adalah
di tempat tidur
. Jangan lupa untuk tambahkan bantal sebagai sokongan tambahan pada punggung dan lutut.

#4 Pelincir

Gunakan pelincir
 seperti minyak vitamin E, minyak badam atau minyak zaitun.

sumber @ https://www.rcog.org.uk/

#5 Ibu jari

Letakkan ibu jari seperti dalam kedudukan gambar di atas selama 1 minit.

Apa yang perlu anda lakukan adalah untuk menekan ke bawah dubur serta ke sisi dinding faraj dan biarkan selama seminit.

Anda akan berasa sensasi regangan. Pastikan anda menarik nafas dalam-dalam.

#6 Urutan lembut

Urut perlahan-lahan bahagian bawah faraj menggunakan gerakan berbentuk U selama 2-3 minit. Ulangi urutan 2-3 kali.

#7 Ulangi setiap hari atau apabila boleh

Mungkin memerlukan beberapa minggu urutan harian sebelum anda melihat keanjalan di kawasan perineum.

Berbincang dengan pakar

Sekiranya anda bimbang tentang koyakan faraj atau ada pertanyaan, berbincanglah dengan doktor pakar sakit puan untuk lebih kepastian.

Mereka akan dapat membantu memberikan kefahaman mengenai faktor risiko yang berkaitan proses melahirkan anak serta apa yang mereka dan anda boleh lakukan untuk mencegahnya.